
סימוכין : 123837617
לכבוד 

ד"ר ורה רוזנפלד
מנהלת רפואית

בי"ח גריאטרי "שמואל הרופא" (קוד מוסד 21101)

באר יעקב
ד"ר  רוזנפלד הנכבדה,

הנדון :  

סיכום הבקרה בבי"ח "שמואל הרופא"  

1.
בתאריך 1-2.11.2017  נערכה בקרה מתוכננת לפני חידוש רישוי בבית החולים מטעם האגף לגריאטריה.

2.
מטרת הבקרה הייתה לבחון את הטיפול הרפואי, הסעודי, ושל שאר מקצועות הבריאות וכן השירותים האחרים הניתנים לחולים המאושפזים בבית - החולים.

3.
המנהלת הרפואית:
ד"ר ורה רוזנפלד  
מ.ר. 10509

4.
להלן הרכב הצוות ותחום בקרתו  :

רפואה


-         ד"ר לאוניד גולדנשטיין, גריאטר מחוזי, מחוז מרכז.

טיפול סיעודי

-
גב' אירה גלוזמן, אחות מפקחת ארצית בגריאטריה.

-
דר' דורית רובינשטיין, אחות מפקחת ארצית בגריאטריה.


תזונה


-
גב' יוספה כחל, מרכזת תחום ארצי בגריאטריה. 

-
גב' סיגלית לבונסקי, מרכזת תחום בקרה ארצי בגריאטריה.

פיזיותרפיה

-
גב' ענת צח, מרכזת תחום בקרה ארצי בגריאטריה.




-
גב' יעל רותם גלילי, מרכזת תחום ארצי בגריאטריה. 

ריפוי בעיסוק

-
גב' יעל יובל, מרכזת תחום בקרה ארצי בגריאטריה.

-
דר' מעיין כץ, מרכזת תחום ארצי בגריאטריה.
עבודה סוציאלית
-
גב' ניצה אורלין , מרכזת תחום בקרה ארצי בגריאטריה.
קלינאות תקשורת
-          גב' אורלי ביטון ברגרזון, מרכזת תחום ארצי בגריאטריה.
·     גב' רוני כידור, מרכזת תחום בקרה ארצי בגריאטריה.
בריאות הסביבה

-
מר גרגורי רודשטיין, מרכז תחום בקרה ארצי בגריאטריה.
תשתיות ותחזוקה
-
מר חיים פרקש, מרכז תחום בקרה ארצי בגריאטריה.  
גב' סיגל קורדובה, מרכזת תחום בקרה ארצי בגריאטריה.

כללי:

המרכז הגריאטרי "שמואל הרופא" שוכן על שטח של כ-180 דונם ובו מדשאות ועצים. במהלך השנים בשטח בית החולים נהרסו מבנים ישנים והוקמו מחלקות חדשות.  ראוי לציין כי בית החולים משקיע בפיתוח, בנייה והנגשה פיזית למטופלים ולמבקרים. הוסדרו כבישים, שבילים ומעגלי תנועה. 

בבית החולים במהלך השנה האחרונה שופצו 2 מחלקות אקוטיות, המטבח המרכזי נמצא באמצע שיפוץ גדול, הוצבו מיגוניות ברחבי בית החולים והוקם מרכז בקרה על כל המערכות החיוניות של בית החולים. 
בבית החולים מתקיימים תהליכים מוסדיים בנושא מניעת זיהומים ובטיפול נאות בנשאי חיידקים עמידים. בית החולים פועל על פי נהלי האגף לגריאטריה בנושא חיסון עובדים.

בבקרה נבדקו באופן מדגמי המחלקות הבאות: גריאטריה שיקומית ב' (103), פנימית גריאטרית א' (105). הנשמה ממושכת (106),סיעוד מורכב  תומך ב' (7)  וסיעוד מורכב תומך ג' (2). 

לבית החולים אישור כיבוי אש עד 29.6.2018.
לבית החולים משגיח כשרות.

להלן חלוקת המחלקות - רישיון מול אשפוז בפועל:
	מחלקה ברישוי
	שם המחלקה במוסד
	מספר מיטות ברישוי
	מספר מאושפזים בפועל
	סוג המטופלים בפועל

	גריאטריה סיעודית
	
	9
	4 סיעוד מורכב
	

	סיעוד מורכב תומך א 
	7
	36
	36
	

	סיעוד מורכב תומך  ב 
	1
	36
	34
	

	סיעוד מורכב תומך  ג 
	2
	36
	27
	

	גריאטריה שיקומית א  
	4
	36
	35
	

	גריאטריה שיקומית ב 
	103
	36
	36
	

	פנימית  
	109
	36
	32
	מתוכם 12 שיקומיים

	פנימית גריאטרית א  
	105
	32
	29
	מתוכם 7 שיקומיים

	פנימית גריאטרית ב  
	107
	32
	27
	מתוכם 4 שיקומיים 

	הנשמה ממושכת
	106
	12
	12
	

	שחפת
	108
	40
	31
	

	סה"כ
	
	341
	303
	


מצ"ב נספח א' - טבלה הכוללת הערכות צוות הבקרה, נספח ב' בו פירוט ממצאי בקרה ונספח ג'- פירוט כ"א.

המנהל  הרפואי מתבקש להעביר עותק מדו"ח זה  לשאר חברי הנהלת המוסד (למנהל האדמיניסטרטיבי ולמנהלת הסיעוד- אחות ראשית). על הנהלת המוסד להודיע ללשכת הבריאות נפתית רמלה, ולאגף גריאטריה במייל pniot.geriatrya@MOH.GOV.IL, על תכנית תיקון התחומים לשיפור וזאת תוך חודש ימים מעת קבלת הדו"ח. לשכת בריאות  נפתית רמלה מתבקשת לוודא תיקון הליקויים כפי שמצוינים.

בברכה,

[image: image1.png]lal

OPYIOPIN YT
DOYTIVOY NN NYMN
TPIONT PN



[image: image2.png]= Up19 "N
PN INY YNNI




העתקים:

מר משה בר- סימן טוב, מנכ"ל משרד הבריאות, ירושלים.

ד"ר ורד עזרא, ראש מינהל רפואה, משרד הבריאות, ירושלים.

ד"ר אהרון כהן, ראש אגף לגריאטריה, משרד הבריאות, ירושלים.

ד"ר י. לוטן, מ"מ הממונה על הרישוי, משרד הבריאות, ירושלים.

ד"ר פנחס ברקמן, מנהל המחלקה לשירותים מוסדיים, אגף לגריאטריה, ירושלים.

ד"ר עופרה חבקין, רופאה מחוזית, לשכת בריאות מחוז מרכז.

ד"ר לאוניד גולדנשטיין, גריאטר מחוזי, לשכת בריאות מחוז מרכז.

מר יוחנן סמואל, מרכז בכיר לנתוני בקרה ואיכות בגריאטריה, אגף גריאטריה, ירושלים.

מר פרדי סולומון, מ"מ ממונה תאום ארגון ובקרה, אגף לגריאטריה, משרד הבריאות,  תל-אביב.

צוות בקרה ארצי.

	טווח ציון      
סוגי מחלקות
	רפואה
	סיעוד
	תזונה
	פיזיותרפיה
	ריפוי בעיסוק
	עבודה סוציאלית
	בריאות הסביבה

	הציון
	טווח הציון
	הערכה מילולית

	1
	1-65
	נכשל

	2
	66-72
	טעון שיפור רב

	3
	73-79
	טעון שיפור

	4
	80-86
	טוב

	5
	87-93
	כמעט טוב מאוד

	6
	94-100
	טוב מאוד


נספח ב' -  ממצאי הבקרה והנחיות לתיקון
1.  רפואה  :



מח' לסיעוד מורכב תומך :   95%
מח' לגריאטריה שיקומית :  94%  

מח' להנשמה ממושכת :  94%
בקרת העבודה הרפואית במוסד כוללת את התחומים הבאים :

1. עבודת המנהל הרפואי.

2. קבלה רפואית.

3. סיכום תכנית הטיפול בקבלה.

4. מעקב רפואי שוטף.

5. מתן הוראות רפואיות ותרופות לפי הנהלים.

6. מעקב בדיקות מעבדה.

7. בדיקה תקופתית.

8. ישיבות צוות רב מקצועי.

9. מעקב, רישום ומסקנות מדוחות אירועים חריגים (נפילות).

10. רפואה מונעת.

11. סיכומי חולים שעזבו את המוסד.

12. ייעוץ ותקשורת בין הרופא לשאר הצוות.
נתונים על התנהלות העבודה בכול בית החולים: 
כללי: בית החולים הגריאטרי "שמואל הרופא" ממוקם, בקרבת  בית החולים הכללי "אסף הרופא". 
בבית החולים "אסף הרופא", במסגרת המחלקה לרפואה דחופה, פועל חדר מיון גריאטרי, הכולל שלוש מיטות.  הדבר מאפשר רצף טיפול ישיר לקשישים הזקוקים לאשפוז במחלקות לגריאטריה תת חריפה  ופנימית גריאטריה. 
מערך ניהולי: 
לבית החולים מערך ניהולי מסודר, הכולל בנוסף למנהל וסגן מנהל רפואי, גם מנהלים בתחומי הסיעוד, האדמיניסטרציה ומקצועות בריאות נוספים.  בכל אחת ממחלקות האשפוז מונה רופא בתפקיד מנהל מחלקה אחראי על הטיפול בחולים. 
כוח אדם רפואי:  
המנהלת הרפואית וסגן המנהל מומחים  בפנימית ובגריאטריה. בנוסף, במחלקות בית החולים, למעט במחלקת ריאות, עובדים עוד מספר רופאים מומחים בגריאטריה, חלקם גם  בפנימית, רופא מומחה ברדיולוגיה  והיתר רופאים כלליים.

מומחה בגריאטריה עובד מטעם בית החולים "שמואל הרופא" במערך הגריאטרי בבית החולים "אסף הרופא". לציין לטובה שסגל הרופאים יציב, ללא תנודות כוח אדם,  חלק מהרופאים הבכירים סיימו את ההתמחות ב-"שמואל הרופא" וממשיכים לעבוד  בו ע"י קידומם לתפקידים בכירים. 

יועצים: 
רופאה מומחית במחלות זיהומיות, משמשת כיועצת בתחום מקצוע זה. שלושה רופאים נוספים, מומחים 
באורתופדיה, בקרדיולוגיה וטיפול נמרץ, נותנים ייעוציים בתחום
מומחיותם, באופן קבוע, פעם בשבוע, כנדרש בחוזר מנהל רפואה 4/2010, "אמות מידה לתפעול מחלקה
גריאטריה סיעוד מורכב". לא מועסק מומחה בשיקום.
תורנויות, כוננויות: 
בכול יום, בבית החולים "שמואל הרופא" יש 5 רופאים תורנים במחלקות הגריאטריות, רופא אחד תורן במחלקת ריאות ועוד רופא תורן במחלקה לרפואה דחופה ב "אסף הרופא". 6 רופאים בכירים משמשים ככוננים בכל המערכת, כולל בחדר המיון. 
זמינות שירות מעבדה, צילומי רנטגן, בנק דם: 
בבית החולים "שמואל הרופא" הוקמה מעבדה לביצוע בדיקות דם רוטיניות ( כמיה, המטולוגיה ) ומעבדה למיקרוביולוגיה והציוד הנדרש וכוח אדם מוסמך לביצוע ופיענוח צילומי רנטגן,US  בטן,  echo לב. הושג הסכם עם בנק דם של בית חולים כללי, המאפשר מתן עירויי דם לחולים המאושפזים במחלקות בית החולים הגריאטרי. 
התארגנות מוסדית לניהול הטיפול בנשאי חיידקים עמידים ומניעת זיהומים: 
קיימת מדיניות ברורה למניעת זיהומים, ניהול הטיפול בנשאים של חיידקים עמידים, בהנחיית היועצת המקצועית בתחום זה ובאמצעות ועדה מוסדית.
התארגנות מוסדית לניהול הטיפול הפליאטיבי:  
רוב מנהלי המחלקות וצוות בתחומים מקצועיים אחרים, עברו הכשרה בתחום הטיפול הפליאטיבי. 
מנהל של אחת המחלקות לגריאטריה סיעוד מורכב תומך, מרכז  תחום מקצועי זה בכל בית החולים.  במחלקות בית החולים יש צוותים ייעודיים,  אשר אחראים  על יישום עקרונות הטיפול התומך, עם הכשרה בתחום מקצועי זה.  
פעילות להעשרת ידע בתחום הגריאטריה במוסד עצמו: 
מחלקות בית החולים מוכרות למתן התמחות בתחום גריאטריה, כמו כן, מתנהלת פעילות ענפה להכשרת צוותים רפואיים מחוץ לבית החולים בתחום הגריאטריה. בכול אחת מהמחלקות ובמסגרת פגישות סגל בית החולים, דנים על נושאים מקצועיים ועדכונים בתחום הרפואה. 
התייחסות פרטנית לפי מחלקות: 
מחלקות לסיעוד מורכב תומך:
חוזקים:
1. התייחסות רצינית לטיפול פליאטיבי, כולל שיחות עם המשפחות, התייחסות להנחיות מקדימות. כל שנה שני רופאים לפחות נשלחים להשתלמות בתחום.
2. במחלקות לסיעוד מורכב תומך, מיישמים את מדיניות בית החולים בתחום מניעת זיהומים. 
3. תיעוד טוב של מעקב הרפואי ברשומה ממוחשבת. 
המחלקה לגריאטריה שיקומית: 
כללי – בבית החולים יש שתי מחלקות לגריאטריה שקומית, לכל אחת מהמחלקות כוח אדם נפרד והנהלה רפואית נפרדת, כולל מנהל מחלקה, רופא בכיר מומחה לגריאטריה , רופאים בכירים מתמחים ורופאים תחומיים.

בשתי המחלקות מתקבלים חולים שקומיים עם מגוון אבחנות-  נירולוגיים אורתופדיים ולאחר מחלה חריפה.

 חוזקים:

1. צוות המחלקה מכיר היטב את בעיות המטופלים,  מיומן ומנוסה בתחום השיקום השונים.
2. קיים תכנון טוב של רצף הטיפול השיקומי, כולל מעקב אחר תהליך השיקום תכנית שחרור מסודרת.
3. יש שימוש בכלים מובנים בהערכת מצב התפקודי והקוגניטיבי של המטופלים.
4. ניכר כי קיים יחס טוב בין הצוות המטפל לבין המשפחות והמטופלים.

5. קבלת המטופלים והתמהיל תואם יעוד המחלקה ולפי הנהלים.

תחומים לשיפור ותיקון:

1. אין רופא מומחה לשיקום.

2. מומלץ להימנע מאשפוז חולים שיקומיים במחלקות לא שיקומיות.
המחלקה להנשמה ממושכת: 

ביום הבקרה היו 12 מאושפזים במחלקה.

מאז פתיחת המחלקה לפני כשנתיים וחצי, נגמלו 5 מטופלים ממכונת הנשמה וחלקם גם נגמלו מקנולה.

חוזקים:

1. מנהלת המחלקה להנשמה ממושכת רופאה בכירה מאז הקמת המחלקה מומחית לגריאטריה אשר עברה הכשרה בטיפול במטופלים מונשמים. 
2. בתחומים כמו הטיפול בפיום קנה, העבודה מתנהלת לפי נהלים פנימיים של המחלקה ובעזרת הרפואה היועצת של בית החולים.
3. הרשומה הרפואית ממוחשבת, הוראות הרופא והוראות להנשמה ניתנות בנפרד, מעודכנות לפי מהלך הקליני, כולל נהלים מובנים לתהליכי הגמילה. 
4. במחלקה זו מיישמים את מדיניות בית החולים בתחום הטיפול בחיידקים עמידים.
5. יועץ נשימתי בכיר מאסף הרופא נותן גיבוי מקצועי.
2.  טיפול סיעודי  :


מח'  לסיעוד מורכב תומך :    95%

מח' לגריאטריה שיקומית:  95%

מח' להנשמה ממושכת:          97%

כללי    :

נושאים מבוקרים – התייחסות לנושאים וקריטריונים בכלי הבקרה:
 
1. כוח אדם.  

2. אומדן סעודי ורשום.

3. תכנית טפול בקבלה לאשפוז.

4. מעקב סעודי.  

5. תרופות.

6. הבטחת סביבה בטוחה.
7. תקשורת.
8. הזנה והאכלה.

9. הפרשות.
10. היגיינה אישית ולבוש.
11. שמירת שלמות העור.
12. תנועתיות ותנוחה.
13. קשר עם המשפחה.
14. עדכון מקצועי.
15. הדרכה והערכת צוות.
16. טיפול בכאב.
17. זכויות החולה.

התרשמות כללית:

תחום הסיעוד במרכז הגריאטרי שמואל הרופא מנוהל על ידי צוות אחיות מקצועיות, בעלות ניסיון וידע רב, המכירות היטב את המערכת, את הצוותים בשטח, את המטופלים ואת בני משפחותיהם.  מנהלת הסיעוד, ותיקה מאוד בבית החולים, מנהלת את התחום ביד רמה תוך שיתוף פעולה עם צוות הנהלה הבכיר בסיעוד עם התייחסות למכלול הבעיות ומציאת פתרונות מתאימים. למרות המבנה שבחלקו עדיין לא שופץ והתנאים הפיזיים הקשים בחלק מהמחלקות, הטיפול הסיעודי הניתן עומד בסטנדרטים גבוהים ובאיכות טובה מאוד.  

כוח אדם: 

· משרד אחות ראשית כולל בתוכו 3 מפקחות קליניות : אחת אחראית על החטיבה הפנימית, אחרת על סיעוד מורכב תומך והשלישית על מונשמים כרוניים.
· יש למנות סגנית אחות ראשית כנדרש על פי התקן. 
· רוב הצוות הסיעודי הינו וותיק מאוד וממוצע הגיל של האחיות הוא 55 שנים. 
· תקינת אחיות ומטפלים בכל מחלקות המוסד תואמת דרישת התקן. 
חוזקים ברמת המוסד:
1. קידום איכות ובטיחות הטיפול:
· במוסד מיושמים מנגנונים להבטחת מתן תרופות בנות סיכון, ביניהם, הפרדה וסימון התכשירים בעגלת ההחייאה,  בקרה כפולה לפני מתן התכשירים למטופל (יישום מלא של חוזר מנהל הרפואה 41/2013).
· נצפו תהליכי עבודה מעמיקים ומקצועיים בתחום טיפול פליאטיבי. 
· מנהלת הסיעוד נוקטת צעדים שונים על מנת לשמור את איכות הטיפול הסיעודי ולאמוד בעיות שמתעוררת בשטח. היא נוהגת לעבוד כאחות מן השורה, בכל מחלקה, פעם בשנה. לאחר יום עבודה זה האחות הראשית מוציאה משוב עם מסקנות ולאחר מכן בישיבת צוות מחליטים על צעדים אופרטיביים על מנת לשפר ולתקן את הממצאים שבדוח. 
· התקיים פרויקט למניעת נפילות. לדברי המנהלת הסיעודית הושגו תוצאות טובות מאוד בירידת מספר הנפילות בשלוש השנים האחרונות. בכל מחלקה יש נאמן נפילות עם משימות מוגדרות הכוללות הדרכות לכל הצוותים ובקרה על הטמעת הנוהל.  על כל מטופל שנופל עורכים תהליך של בדיקת יישום הנוהל למניעת נפילות ונבנית התערבות חדשה בהתאם לתוצאות.  נרכשו 102 מכשירי early sense להתראה למטופלים שהוגדרו בסיכון לנפילות. בנוסף נרכשו 10 מיטות נמוכות הניתנות למטופלים בהתאם לשיקול דעת מקצועי בעיקר במחלקות שיקום ופנימיות.  הורכבו מאחזים בפרוזדורים ובשירותים, הונגשו פעמוני מצוקה בשירותים. 
· טיפול בפצעים:  בכל מחלקה יש נאמן פצעים ובנוסף קיים נאמן מוסדי. קיימים תהליכי עבודה ובקרה מובנים שהובילו לירידה משמעותית במספר הפצעים. קיימים פרוטוקולים לטיפול בפצעים ללא צורך בהוראה רפואית. בכל מחלקה קיים מבחר רחב של תחבושות מתקדמות. נרכשו 149 מזרונים דינמיים. במחלקה לסיעוד מורכב תומך כל המזרונים הוחלפו למזרונים דינמיים.
· אירועים חריגים: בשנת 2017 בוצעו 30 תחקירים לאירועים חריגים. כל מנהלי המחלקות, אחות אחראית מחלקה, סגניתה ונציגים של סקטורים נוספים עברו הכשרה לביצוע תחקיר. לשנת 2018 מתוכננת סדנה לתחקור אירוע המיועדת לאחיות, רופאים ומקצועות הבריאות (4 מפגשים).  נערכה בקרה מדגמית (על פי כלי מובנה) לבדיקת תהליכי עבודה ע"פ נוהל מתן דם (17 תצפיות).  
· כמעט טעות:  קיים פורטל ארגוני ובו ניתן לדווח  (גם באופן אנונימי) על "כמעט טעות"  ולתאר את הדרך בה נמנעה הטעות. 
· החל משנת 2016 קיימת תכנית עבודה מוסדית בתחום הסיעודי . כל חצי שנה נבדק עמידה ביעדים. 
· בקרות פנים: על סמך כלי הבקרה של  טיפול יזום של האגף לגריאטריה, נבנה כלי בקרה נוסף תוך מוסדי.
2. מניעת זיהומים:
· העבודה בתחום מניעת זיהומים מתבצעת באופן מובנה ושיטתי, תוך הטמעת תהליכים והנחיות עבודה ברמת השטח. נבנו נהלים פנימיים, קיימת תכנית עבודה מובנית להדרכת הצוות, בקרות רב-תחומיות ותצפיות על רחיצת ידיים, ניקיון ציוד וסביבת המטופל, שימוש נרחב בציוד חד-פעמי, שימוש באמצעי זהירות שגרתיים, אמצעים לטיפול במטופלים בבידוד מגע. הטמעת הנהלים מתקיימת גם בקרב עובדים ממקצועות בריאות שונים.
· במוסד פועלת מרפאה לעובדים ובה מתקיים בירור מצב החיסוני של העובדים, תוך השלמת החיסונים הנדרשים ע"פ חוזר מנהל רפואה 1/2016 ומכתב מלווה מ-7.01.16. 
3. שיפור חווית המטופל:
· הצוות הסיעודי במחלקות מגלה היכרות טובה עם מצבם הבריאותי, תפקודי ובעיות סעודיות של מטופלים. 
· בשנה האחרונה נרכש ציוד טיפולי חדש, לרבות מיטות עולות ויורדות, מיטות נמוכות, מזרנים דינאמיים, ארוניות, מצעים, ביגוד ועוד. הציוד החדש תורם לשיפור נוחות ואיכות החיים של המטופלים.
· חדרי המטופלים בבית החולים מצוידים במקלטי טלוויזיה למילוי שעות הפנאי של המטופלים.
· נערכו סדנאות לימוד לצוות בשילוב עם סימולציות במס"ר, בתחומי כשירות תרבותית, שיפור חווית המטופל, מניעת אלימות נבנה פוסטר "המטופל במרכז".
· סקר שביעות רצון: שבועיים אחרי שחרור ממחלקת שיקום מתבצע סקר טלפוני לשביעות רצון המטופלים  ולמשפחותיהם.  בנוסף נערכים סקרי שביעות רצון למטופלים בזמן אשפוז. 
4. הבטחת רצף המידע והטיפול:  
· עבודת הצוות הסיעודי מבוססת על העברת מידע ועדכונים שוטפים לגבי מצב המטופלים וההנחיות הטיפוליות המיוחדות בתחילת כל משמרת. 
· מתקיימות בקרות פנים. במוסד נוכחות של אחות כללית בערבים ובלילות, בחגים ובשבתות.
5. שימור, פיתוח והכשרת הצוות:
· רוב הצוות הסיעודי בבית החולים למד ו/או השתלם בשנת 2016-2017 בלימודים לסוגיהם, לרבות לתארים ו/או קורסים על בסיסיים רלוונטיים לעשייה הסיעודית, השתתף בכנסים וימי עיון, השתלם בסדנאות פנימיות וחיצוניות. שיעור החשיפה הגבוה הושג בזכות השקעת הנהלת הסיעוד בפיתוח והכשרת עובדים, עידוד, תמיכה ומימון כלכלי של ימי העבודה ושכר לימוד.  במסגרת שימור צוות העובדים, מתקיימים ימי גיבוש מוסדיים.
· טיפול פליאטיבי: 27 אחיות עברו הכשרה בתחום הפליאטיבי. נכתב נוהל "החולה הנוטה למות". הנוהל הוטמע על ידי הצוות. 
· קליטת עובדים חדשים - שיטתית ומובנית, תוך ליווי מקצועי צמוד של  מדריכים קליניים. 
· במוסד קיימת כיתת מחשבים בה ניתנות הדרכות לעובדים לשיפור השימוש בתכנה. 
· התקיימה סדנה לקבלת עובד חדש , סדנה להעברת משמרת.
· נכתב נוהל OTC. ניתנו הדרכות להטמעת הנוהל בקרב אחיות מוסמכות ובקרוב הנוהל יוצא לפועל. 
· התקיימה סדנה להאכלה נכונה בשיתוף שירות הדיאטה וקלינאית תקשורת.
· במוסד מספר אחים שמתגוררים בצפון. על מנת לשפר את תנאי העבודה שלהם הנהלת המוסד החליטה לשפץ מבנה קיים ולהפוך אותו למקום לינה נוח לימות השבוע לאותם האנשים שמתגוררים בצפון.  
פעילות אקדמית:
· במוסד מתנהלת פעילות אקדמית רחבת היקף הכוללת עריכת מחקרים בתחומים קליניים שונים, השתתפות פעילה בכנסים מקצועיים, פרסום מאמרים ופוסטרים מקצועיים. 
· המוסד מהווה שדה קליני להכשרת סטודנטים לסיעוד וקורסים מקצועיים שונים.
· פעם בחודש מתקיים דיון קליני עם השתתפות ערה של הצוות הסיעודי.
.
תחומים לשיפור ותיקון ברמה המוסדית:

1. יש לפעול ליישום חוזר מנהל רפואה 7/11 – התאמה והנגשה תרבותית ולשונית במערכת הבריאות. יש לשפר תנאי נגישות עבור המטופלים ובני המשפחה. יש לדאוג להמצאות שילוט ומידע רלוונטי, עדכני ובשפות שונות עבור המטופלים הקשישים, בכל מחלקות אשפוז. במחלקות שנבדקו, לא נמצא שילוט חיצוני בכניסה למחלקות. נמצא שילוט פנימי בשפה העברית בלבד.  
2. מומלץ להוסיף פריטים אישיים בחדרי אשפוז ליצירת אווירה נעימה וביתית למטופלים 
המאושפזים במחלקות תקופות ארוכות.
3. מומלץ לפעול למינוי אחיות נאמנות טיפול/מנהלות טיפול (Case Manager) אישיות. הדבר עשוי לתרום לשיפור חווית המטופל, להבטחת רצף מידע וטיפול לאורך כל תקופת אשפוז המטופל, להוות כתובת לפניית המטופלים, בני משפחתם והצוות הרב-מקצועי.
4. יש לבצע אומדן נפשי-התנהגותי לכל המטופלים הסובלים מאי-שקט. האומדן עשוי  להוות כלי להשוואה ובסיס להתאמת תכנית טיפול ומעקב. 
5. יש לבצע אומדן הסיכון לעצירות. יש להרחיב את ההתערבות הסיעודית מעבר לטיפול התרופתי ולכלול בה אמצעים טיפוליים נוספים.
המחלקה לסיעוד מורכב תומך: 

במחלקה אחות אחראית חדשה, שלושה חודשים בתפקידה.

פרופיל המטופלים: ביום הבקרה שהו במחלקה 34 מטופלים:22 מטופלים עם 39 פצעים,12 מוזנים דרך זונדה, 1 מוזן אנטראלי. (בשיחה עם רופאת המחלקה נמסר כי אין במחלקה מדיניות של הכנסת זונדה) 22 מטופלים אוכלים PO. 2 מטופלים עם טרכאוסטום, 2 מקבלים חמצן קבוע. 3 מטופלים אונקולוגים, 2 מוגדרים כחולים פליאטיביים, 7 מטופלים בבידוד מגע. 9 מטופלים עם הגבלה פיזית. אין הגבלות פיזיות במיטה. 

כל המטופלים לבושים בפיג'מה מוסדית. אין פעילות תעסוקתית. לדברי האחות מתקיימת פעילות פעמיים בשבוע בלבד בשעות הבוקר. 

התנאים הפיזיים של המחלקה קשים (המחלקה לפני התחלת של שיפוץ). קיימת צפיפות רבה, קירות עם סימני רטיבות. לרשות כל המטופלים במחלקה 2 מקלחות בלבד.  בחדר תרופות הורגש ריח חזק מאוד של טחב. יש לציין כי למרות התנאים הפיזיים הקשים הטיפול הסיעודי הניתן במחלקה הוא בסטנדרט גבוה ובאיכות טובה. 
חוזקים של המחלקה:

1. רוב ההערות מבקרה קודמת תוקנו. 
2. טיפול בפצעים מקצועי. כל פצע מצולם וניתן לראות את תהליך השיפור באופן ויזואלי.
3. נעשה שימוש במזרנים דינאמיים לכל המטופלים במחלקה.
4. קיים דיווח מלא על תכנון שחרור המטופל לביתו עם פירוט של שלבי ההכנה.
5. קיימת התייחסות מקצועית לנושא הכאב עם מעקב אחרי השפעת הטיפול תוך זמן סביר ממתן התרופה.
6. קיים תיעוד מפורט של שיחות עם משפחה.
7. יש לשאול מטופלים ו/או בני משפחה בנוגע להעדפות טיפוליות וציפיות מהאשפוז. יש לבנות תכנית טיפול שתיתן מענה לבקשות אלו.
תחומים לשיפור ותיקון:

1. אצל מטופלים צלולים יש לתעד גם את השיחות שמתקיימות איתם ולא רק עם בני המשפחה.
2. יש להקפיד על הערכת תכנית הטיפול פעם בחודש או בהתאם למצבו המשתנה של המטופל.
3. יש לבדוק עם  המטופלים צלולים ו/או בני משפחותיהם  בנוגע להעדפות טיפוליות וציפיות מהאשפוז. יש לבנות תכנית טיפול המותאמת להעדפות אלו.
מחלקות לגריאטריה שיקומיות 

מחלקה לגריאטריה שיקומיות א' (מספר 103 ) - ביום הבקרה שהו במחלקה 36 מטופלים במחלקה , 22 עקב בעיות אורתופדיות , 7 מטופלים אושפזו עקב בעיות נוירולוגיות, 7 מטופלים אושפזו לצורך החלמה והתאוששות אחרי מחלה חריפה.  4 מטופלים בבידוד מגע.

חוזקים: 

· הנגשת מידע ותוכנית השיקום למטופלים ומשפחות - דפי מידע למשפחות ולמטופלים בנושאים שיקומיים בשפות שונות.

· שחרור מטופל – קיים דף הנחיות למטופל ומשפחתו בהליך השחרור
· תנועתיות וניידות - שימוש בציוד ואביזרי עזר :  למטופלים עם סיכון לנפילה הוקצו מיטות נמוכות יותר. כמו כן, הותקנו מכשירי ארליסנס למטופלים הסובלים מאי שקט ומנסים לקום במהלך הלילה. השימוש במכשור הביא להפחתה בנפילות. 
תחומים לשיפור ותיקון:
· כללי- הנגשת מידע ותוכנית השיקום למטופלים ומשפחות - תכנית הטיפול של המטופלים בתחום פיזיותרפיה וריפוי בעיסוק מופיע בגיליון A4 ע"ג לוח שעם ובתחנת האחות. מצוינים בהם שמות המטופלים ומועדי הטיפול ע" המטפלים השונים, הכיתוב מאד קטן ולא נגיש.  
· אומדן סעודי בקבלה : יש להתייחס באנמנזה של המטופל לכל מגוון הבעיות של המטופל בהתייחס לאומדנים השונים, כמו ירידה במשקל, הפרעה בתקשורת, סיכון נפילות ועוד.
· תכניות טיפול סיעודיות:  יש לעדכן את המבנה והמסיחים של הבעיות וההתערבות בתוך תכנית הטיפול ולדאוג שתוכנית הטיפול תכלול את מכלול הבעיות מהן סובל המטופל (ראו הערה מבקרה קודמת). בעדכון התוכנית יש להתייחס ליעדי השחרור של המטופל. יש להתייחס לכלל היבטי השיקום בתכנית הטיפול של המטופל (ראו הערה מבקרה קודמת).
· דיווח  סיעודי : במעקב ודיווח סיעודי כחלק מהכנה לקראת השחרור יש לציין את השינוי שחל בתפקוד המטופל וביכולותיו (יש לציין באם יש או אין שינוי בממצאי האומדנים כמו FIM, אומדן כאב, אומדן סיכון לנפילות, כף רגל סכרתית ועוד). 
· מתן נרקוטיקה : מומלץ לצרף לספר ניהול סמים מסוכנים דף דוגמת חתימות של אנשי הצוות (ראו הערות מבקרה קודמת). 
· תקשורת – יש לציין כחלק מבעיות של המטופל גם את בעיית התקשורת. מספר מטופלים אפזיים במחלקה, בזיהוי הבעיות ובקביעת תכנית טיפול לא הייתה התייחסות לנושא התקשורת. 

· ישיבות צוות רב מקצועי: יש לשפר את התיעוד, הדיון והבניית תכנית הצוות הרב מקצועי כתוצר הישיבה, תוך קביעת מטרות ההתערבות וחלוקת אחראיות של ביצוע המשימות ומעקב אחר יישומם בישיבה הבאה (ראו הערות מבקרה קודמת). 
מחלקה להנשמה ממושכת:
תמהיל המטופלים – במחלקה מאושפזים 12 מטופלים (12 מטופלים ברישוי). כל המטופלים מונשמים באופן מלא. 12 מטופלים ניזונים הזנה אנטראלית (11 באמצעות זונדה ואחד דרך גסטרוסטום). 3 מטופלים נשאים חיידקים עמידים. מטופל אחד עם פצע אחד, בדרגה II.
חוזקים במחלקה להנשמה ממושכת:

1. דווח על שיעורי גמילה מהנשמה ומפיום קנה גבוהים ומגיעים ל- 40% ו-15% בהתאמה (מתוך 60 קבלות חדשות במהלך שלוש שנים אחרונות). השיעורים מעידים על איכות גבוהה של עבודה מקצועית במחלקה להנשמה כרונית. 
2. נעשה שימוש במדדים קליניים פנימיים להערכת איכות הטיפול במחלקה. בין המדדים – שיעורי גמילה מהנשמה והקנולה, שיעורי העראות והריפוי של פצעים קשיי ריפוי במחלקה, שיעורי גמילה מקטטר שתן ושיקום שליטה על הסוגרים, שיעור גמילה מהזנה אנטראלית, שיעור העראות של VAP.
3. קיימת התייחסות מובנית ומעמיקה למתן הטיפול הפליאטיבי. אחות אחראית מחלקה וסגנה הוכשרו/מועמד להכשרה בתחום הטיפול הפליאטיבי.
4. כל האחיות במחלקות להנשמה ממושכת עברו הכשרה פנים - מוסדית להחזרת קנולה לטרכיאה, כפעולה מצילת חיים למטופל עם פיום קנה (יישום מלא של חוזר מנהל הסיעוד מס' 86/2010).
5. נעשה שימוש במזרנים דינאמיים לכל המטופלים במחלקה.
6. לשמירה על בריאות העובד נעשה שימוש בסדיניות החלקה לניוד של המטופלים במיטה.
7. רחיצת כל המטופלים במחלקה נעשית תחת מים זורמים במקלחת.
8. נעשה שימוש בערסלים אישיים למטופלים במקלחת.
9. נעשית הורדה יומיומית מהמיטה של כל המטופלים שאין לגביהם הנחיה רפואית להישארות במיטה.
תחומים לשיפור ותיקון במחלקה להנשמה ממושכת:

1. שיפור חווית המטופל :
· מומלץ לפעול ליצירת תשתית טיפולית הנדרשת ליציאת מטופלים מונשמים יציבים לטיולים בחצר הצמודה למחלקה. 
· יש להקפיד על תשאול יזום של מטופלים צלולים ו/או אחרים משמעותיים בנוגע להעדפות טיפוליות וציפיות מהאשפוז. מומלץ להתייחס למתן מענה לבקשות מיוחדות בתכנית הטיפול הסיעודית והרב-מקצועית של המטופלים. 
2. תכנית טיפול בסיעוד: 
· יש לכלול בתכנית הטיפול הסיעודית בעיות מרכזיות של המטופל, את התערבות המתוכננת ואת מידת השגת היעדים (הערכה) של התכנית. 
· יש לעדכן את תכנית הטיפול הסיעודית בהתאם לשינויים במצב המטופל. 
· מומלץ לפתח תכנית מובנית לשימור/שיקום שליטה על סוגרים למטופלים בעלי פוטנציאל לשימור שליטה.
3.  הדרכה - מומלץ לפעול להבניית התהליך למתן מידע והדרכת המטופל ו/או מי מטעמו. מומלץ להתייחס למרכיבים של בדיקה וזיהוי צרכי הדרכה, גיבוש תכני חובה למתן מידע בשלבים שונים של האשפוז, לפעול לבדיקת יעילות ההדרכה. 
3.  תזונה :   


מח' לסיעוד מורכב תומך:   85%


מח' לגריאטריה שיקומית: 92%


מח' להנשמה ממושכת: 93%

הנושאים הנבדקים הם:

1. תפריט: רישום, גיוון, כמויות חומרי גלם, מזונות מיוחדים.

2. ציוד: קיום ותקינות הציוד במטבח, מטבחונים ובמחלקות והשימוש בו.

3. כוח אדם.

4. רשומות במחלקות, ישיבות צוות.

5. טיפול תזונתי: רישום תוכנית תזונתית, המלצות ויישום בשטח.

כללי

· השנה נעשתה עבודה מול יחידת המחשוב במשרד ועם רמב"ם מפתחי תוכנת הפרומתאוס אך, עדין לא נפתרו הקשיים באפיון התוכנה. אין עדיין ממשק בין הרשומה למטבח המרכזי ולכן, ניבנו על ידי סגן מנהל המטבח רשומות באקסל המאפשרים תקשורת בין המחלקות למטבח בנוגע לצריכת המזון של המטופלים.
· שירות התזונה כמו כל בית החולים נערך לאקרדיטציה (JCI) על ידי בניית נהלים פנימיים רלוונטיים ועל ידי בניית תוכנת הזמנת מזון נגישה ומתאימה לסטנדרטים הנדרשים. 

כח אדם- כללי:
· מנהלת השירות, דיאטנית ותיקה, אחראית על  6 דיאטנים, עובדת 24 ש"ש כאשר מחצית מהשעות למטרות ניהול ומחצית לתמיכה במחלקות.
· סה"כ עובדים 7 דיאטנים בפריסה של שישה ימי עבודה.
· חלוקת השעות השבועיות בין סוגי המחלקות:
· במחלקות גריאטריה שיקומית 33 ש"ש.

· במחלקות סיעוד מורכב תומך 38 ש"ש.

· במחלקות פנימיות גריאטריה 42 ש"ש.

· מחלקות להנשמה ממושכת 6 ש"ש.

· ניהול השרות 12 ש"ש.

· סה"כ 131 ש"ש (לא כולל מחלקת שחפת).

· קיים מחסור של 20 ש"ש דהיינו חצי תקן דיאטנית. 

· בשנה האחרונה נכנסו שלוש דיאטניות חדשות המחליפות את הדיאטן   שעבר לפני 4 חודשים לסגנות ניהול המטבח ומחליפות דיאטניות הנמצאות בחופשת לידה. 
· לחלק מהדיאטנים תפקידים ייחודים נוספים: דיאטנית נאמנת הבטחת מידע ורכזת  סטאג'. 
שירות התזונה
חוזקים:
1. לפני ארבעה חודשים התמנה דיאטן לסגן מנהל מטבח לצד מנהל המטבח שעבד שנים ללא סגן. הדיאטן במטבח משלים את מנהל המטבח בהיבט התזונתי.  חלו שינויים חיוביים בעקבות המינוי.
2. יש לציין לחיוב הכנסת מתכונים חדשים בריאים הכוללים קטניות, קינואה  ודגנים מלאים למטופלים ולצוות. במטבח מכינים ממרחים וסלטים לארוחות ערב ואופים עוגות לארוחת מנחה – יישר כוח!
3.  מתנהלות ישיבות צוות תוך מקצועיות באופן קבוע אחת לשבועיים.
4. שירות התזונה מהווה שדה קליני להכשרה מקצועית בתחום התזונה, בשנה זו הכשירו 6 דיאטנים.
5. צוות הדיאטנים בראשות הדיאטנית הראשית מעבירים הדרכות והרצאות לקהלים השונים (רופאים, מתמחים, אחיות, כוח עזר ומטופלים) . כמו כן, הדיאטנים שותפים בפורום מקצועות הבריאות ופורום מנהלי מקצועות הבריאות. 
6. צוות הדיאטנים מתעדכן מקצועית בקורסים שונים. 
7. במחלקות, מחלקות אוכל קבועות במשמרות בוקר וערב.
מערך המזון:
כללי: 
· מטבח בית החולים בתהליך שיפוץ והרחבה.
· בית החולים מבשל את כל הארוחות בשיטת "בשל הגש" פרט לסופ"ש וחגים. המזון החם והקר מגיע למחלקות בטרמופורטרים. 

תחומים לשיפור ותיקון:
איכות ובטיחות המזון:
1. חישוב אסופת מתכונים בתוכנת צמרת בתהליך מתקדם. מתקיים תהליך של בקרה על הכנת המזון על פי שיטת עץ מוצר.
2. הפער בין ארוחת ערב לארוחת בוקר שלמחרת גדול מ-13 שעות כך שלמטופלים צום לילה ארוך (הערה חוזרת) . יש לצמצם את הפער.
תפריט שבועי
3. פירות: כיום המטופלים מקבלים שתי מנות פרי ביום.  יש לציין בתפריט את סוג הלפתן המוגש. 
4. בארוחת ערב אין גיוון מספק של סוגי הגבינות (ראה נספח 500-8), הערה חוזרת.
5. למטופלים האוכלים מרקמים רך ודייסתי יש לציין בארוחות ערב את המנה המורכבת המתאימה.
6. מדי שבת ניתנות קציצות תעשייתיות. יש להפחית השימוש במזונות מתועשים למקסימום פעמיים בחודש (הערה חוזרת).
7. בשבת מטופלים אוכלי מזון במרקם דייסתי עדיין מקבלים את מרכיבי הארוחה מעורבבים יחדיו.
יש לטחון ולהגיש את מרכיבי המנות בנפרד (בשר יומי, פחמימה וירק) כמו בשאר ימות השבוע (הערה חוזרת).
ציוד

8. במטבח קצה במחלקות אין מקררים, לכן המזון הקר לארוחת בוקר וערב עומד בטרמופורטים עד לחלוקה ומתחמם. יש לרכוש מקררים למטבחי קצה.
התנהלות הטיפול התזונתי 

מחלקה לסיעוד מורכב תומך
נבדקה מחלקה מספר 1.
כח אדם:  ב- 3 מחלקות סיעוד מורכב תומך עובדים 3 דיאטנים סה"כ 38 ש"ש . כמות השעות נמוכה מהתקינה הנדרשת למחלקת סיעוד מורכב תומך.

· רצוי שהדיאטנים ישתלמו בקורס טיפול פליאטיבי.

כללי:
· התקשורת בין הדיאטניות לאנשי מקצוע אחרים מתבצעת במחברת קשר-לא במחשב.
· במטופל חדש, הערכה תזונתית מלאה מתבצעת עד 5 ימים מהכניסה לבית החולים בהתאם למדדי האיכות.
תחומים לשיפור ותיקון:
רשומות מחלקתיות:
9. התפריט השבועי תלוי במחלקה אך, בגודל קטן מידי ( 4A).  לרווחת המטופלים ובני משפחותיהם רצוי להנגיש את התפריט.
10. נהלים פנימיים- יש לכתוב נהלים פנימיים נוספים רצוי בשיתוף אנשי הצוות הרב מקצועי .
11. ברשימת הייעוציים של מקצועות הבריאות המופיעה בפרומותאוס, אין הפרדה בין אנשי המקצוע השונים. כתוצאה מכך, החיפוש גוזל זמן מעבודת הדיאטנים. 
12. יש להגביר תדירות תצפיות ארוחת ערב במחלקות השונות.
התנהלות הטיפול התזונתי:
13. מבדיקת מספר רשומות של מטופלים, קיימת תוכנית תזונה מותאמת אישית ומעקב בתדירות מתאימה.
14.  יש לציין שבית החולים לא מספק מזון מנחם כמו במבה, גלידה.  חלק מהמשפחות מביאות מהבית מזונות אהובים על המטופל. 
15.  מכתבי שחרור: לבניית רצף טיפול תזונתי יש לוודא שהמלצות הדיאטנים בשחרור יופיעו ( או יישאבו) למכתב שחרור אחוד. 
ארוחת צהריים במחלקה לסיעוד מורכב תומך 1:

            האווירה נעימה והאכלה מכבדת. יחד עם זאת, 

16. לרב המטופלים לא הגישו סכו"ם מלא. 
17. המזון במרקם דייסתי שהוגש היה נוזלי מידי כך שכל מרכיבי הארוחה התערבבו יחד.  יש להקפיד על מרקם מתאים והפרדה בין המנות.
18. יש להקפיד על  חלוקת שתייה למטופלים במהלך הארוחה. 
מחלקות לגריאטריה שיקומית

*נבדקה מחלקת שיקום 103.

כוח אדם: 2 דיאטניות עובדות בשתי מחלקות לגריאטריה שיקומית סה"כ 29 ש"ש. כמות השעות נמוכה מהתקינה הנדרשת למחלקות שיקום (הערה חוזרת). רצוי שהדיאטניות ישתלמו בקורס ייעודי לדיאטניות בגריאטריה.
כללי: לכל מטופל חדש מבצעים כלי סיקור SNAQ כחלק ממדדי איכות ופרמטרים נוספים עוקפי SNAQ.  כאשר יש סיכון תזונתי או אחת מהאבחנות עוקפי SNAQ הדיאטנית מבצעת הערכה תזונתית מלאה.
חוזקים:

1. מכתב השחרור אחוד עם המלצות לשחרור מטעם הדיאטניות. 

2. הדיאטניות משתתפות בכל ישיבות הצוות הרב מקצועי כולל על מטופלי   שיקום המאושפזים במחלקות הפנימיות.
3. ניכר כי המטופלים מכירים את הדיאטנית, הדיאטנית שוחחה והדריכה אותם בהתאם לצרכיהם. 
תחומים לשיפור ותיקון:

מערך הזנה:

19.  אין תפריט ייעודי למחלקות הגריאטריה השיקומית. 
20.  הצוות הסיעודי ממלא בקבלה טופס ייעודי להעדפות מזון אך, אין תהליך מובנה של בדיקת העדפות ורצונות המטופלים באופן שוטף באשפוז. חלק מהמטופלים מקבלים מנות אישיות על פי בקשתם.
תקשורת:

21.  בתוכנת המחשב אין אפשרות לתקשורת בין אנשי המקצוע בעיקר בין מקצועות הבריאות השונים. יש למצוא דרך לעקוף קושי זה ולהבנות דרך יעילה לתקשורת זמינה ונגישה בין אנשי המקצוע.
הערכה תזונתית :

22.  בביצוע הערכת תזונה יש לקחת בחשבון את כל מרכיבי ההערכה כולל תצפית אכילה. 
23.  מומלץ לחדש ביצוע הדרכות קבוצתיות במחלקות השיקום.
תצפית ארוחת צהריים

הארוחה התנהלה באווירה נעימה.
המזון בניחוח ובמראה אסתטי , צבעוני ומעורר תאבון. 

מפות מכסות את השולחנות עליהם מונחות מפיות. חולק סכו"ם מלא.

24.  בשיתוף אנשי מקצוע רלוונטיים יש לבדוק את נוחות האכילה ומתן אפשרות לאכילה עצמאית עבור כל המטופלים כולל מטופלים המוגבלים בשולחניות.
25.  יש להקפיד על חלוקת שתייה במהלך הארוחה. בתצפית לחלק מהמטופלים בקבוקי שתייה אישיים אך, לא חולקה שתייה לכלל המטופלים.
26. נצפו מספר מטופלים שלא קיבלו את מזונם בהתאם להנחיות הדיאטנית.
מחלקה להנשמה ממושכת
כח אדם: דיאטנית חדשה. עובדת 6 ש"ש, כמות השעות נמוכה מהתקינה הנדרשת למחלקת הנשמה ממושכת.

*מומלץ שהדיאטנית תשתלם בתחום הטיפול הפליאטיבי.
כללי: במחלקה כל המטופלים מוזנים בהזנה אנטראלית מלאה.  יש לציין 11 הזנות בזונדה והזנה אחת בגסטרוסטם. הכנסת גסטרוסטומים בעייתית עקב סירוב משפחות או קושי בהעברת המטופל לבית חולים. 

חוזקים:
· הדיאטנית מכירה היטב את המטופלים. תוכנית ההזנה והמעקב אחר מצבם התזונתי של המטופלים מתבצעת בצורה מקצועית ובתדירות תקינה למרות חסר בשעות.  
תחומים לשיפור ותיקון:
רשומות מחלקתיות
27. יש לכתוב נהלים פנימיים ייעודים למחלקת מונשמים כגון: נוהל שקילה הכולל התייחסות לרמת הבצקות ומשקל יבש ועוד.
תקשורת רב מקצועית
28. התקשורת הרב מקצועית מתבצעת דרך הרופאים עקב מגבלות תוכנה. יש לבנות תהליך תקשורת ישיר בין הדיאטנים לצוות הרב מקצועי.
סיכום: תחום התזונה מנוהל ברמה גבוהה ולמרות שינויים בכ"א רצף הטיפול והמעקב התזונתי מקצועי ומלא. מנהלת השרות מעדכנת, מכשירה ותומכת בצוות הדיאטנים החדשים. בתחום מערך המזון ראוי לציין לשבח את השינויים בהרכב התפריט ובהתאמת המזון על פי צרכי המטופלים.

4.  פיזיותרפיה  : 
מח' לסיעוד מורכב תומך: 66%
מח' לגריאטריה שיקומית: 100%

מח' להנשמה ממושכת: 77%
היקף כוח אדם:

בבית החולים עובדים 17 פיזיותרפיסטים בהיקף כולל של  12.75 משרות. פיזיותרפיסטית נוספת נמצאת בחופשת לידה.  לעזרתם  עובדת כוח עזר אחת, בהיקף של  0.75 משרה, המסייעת לפיזיותרפיסטים במכון המרכזי.  שינוע מטופלים למכון מהמחלקות השונות בבית החולים מתבצע על ידי עובדים מצוות בית החולים. 

החוזקים בעבודת הפיזיותרפיה
ארגון השרות:

השרות ניתן בימים א'-ה' משעות הבוקר עד שעות אחר הצהריים המאוחרות וביום ו' בשעות הבוקר. 

השרות מנוהל באופן מסודר ומאורגן. מנהלת השרות, בעלת ותק מקצועי וניסיון  רב. העבודה מתנהלת על פי נהלים פנימיים ובהתאם לתכנית עבודה מובנית.

לכל מחלקה - פיזיותרפיסט אחראי למעט המערך לסיעוד מורכב תומך שם הפיזיותרפיסטית אחראית על כל המערך הכולל שלוש מחלקות.

מנהלת השרות ופיזיותרפיסטית נוספת משבצות את המטופלים החדשים המופנים על ידי הרופאים לבדיקה וטיפול אצל הפיזיותרפיסטים.

תקשורת תוך צוותית:

אחת לשבוע בימי חמישי בין השעות 8:00-9:00 מתקיימת ישיבת צוות של כל הפיזיותרפיסטים בשרות בה דנים בנושאים מקצועיים ומנהליים. מונתה פיזיותרפיסטית  אחראית על ישיבות הצוות. 

נהלי עבודה פנימיים:

בשרות הפיזיותרפיה נהלי עבודה פנימיים בנושאים שונים, כגון: קבלת עובד חדש בפיזיותרפיה.

רישום ותיעוד: התיעוד ממוחשב בתוכנת "פרומטאוס".
חדר פיזיותרפיה וציוד טיפולי:

בבית החולים מכון פיזיותרפיה מרכזי, המצויד בציוד טיפולי מגוון ומתקדם. חדר זה משמש את המטופלים השיקומיים ומספר מטופלים מהסיעוד המורכב . במחלקה 109 נמצא חדר פיזיותרפיה נוסף המשמש את המטופלים במחלקה הפנימית גריאטרית שאינם מגיעים למכון המרכזי. חדר זה מצויד באופן חלקי. במחלקה להנשמה ממושכת נמצא חדר פיזיותרפיה המשמש את המטופלים ממחלקה זו.

מעורבות בהזמנת ציוד:

מנהלת השרות מעורבת באופן פעיל בהזמנת ציוד לבית החולים, הן למחלקת הפיזיותרפיה והן למחלקות האשפוז. לאחרונה נרכש ציוד רב לישיבה וניידות.

תהליך שחרור מטופל:

קיים טופס שחרור ייעודי. כמו כן, ניתנים דפי הדרכה למשתחררים בנוגע לציוד ותרגילים לשחרור. 

תקשורת בין צוותית:

התקשורת מתועדת באמצעות הרשומה הממוחשבת בלשונית הנחיות.

הפיזיותרפיסטים אחראי המחלקות, משתתפים בישיבות הצוות הרב מקצועי בכל מחלקה למעט הסיעוד המורכב התומך.

השימוש באמצעים להגבלה מכנית (פיזית) נעשה לאחר דיון רב מקצועי. 

שרות הפיזיותרפיה מעורב בעשייה הרוחבית במוסד, שותף בוועדות מוסדיות ומקיים שיתופי פעולה עם הצוות הרב מקצועי.

הדרכה:

הדרכת עובד חדש ניתנת עם כניסתו לעבודה. ההדרכה  מתועדת ב"טופס טיולים" כחלק מתהליך הקליטה של העובד בבית החולים. לאחרונה הונהג כי  עובד חדש לא יתחיל את עבודתו לפני שקיבל הדרכה זו. סגנית מנהלת השרות אחראית על הדרכת עובד חדש. 

בשנה האחרונה ניתנו מספר הרצאות לצוות הסיעודי  במסגרת ימי הדרכה מרוכזים בבית החולים. 

ניתנו הדרכות לעובדי כוח עזר ותיקים בנושאים כמו טכניקת הורדה, עבודה נכונה ופעילות גופנית.

הדרכת סטודנטים – השרות מדריך סטודנטים לפיזיותרפיה מכל האוניברסיטאות בארץ הבאים לבית החולים להתנסות קלינית.

ניתנות הרצאות/הדרכות על ידי צוות הפיזיותרפיה  לסטודנטים לסיעוד, רפואה, תזונה, קלינאות תקשורת ומטפלות ממט"ב.

השתלמויות והעשרה:

מרבית הפיזיותרפיסטים משתלמים בתחומים מקצועיים רלוונטיים לאוכלוסיית המאושפזים בבית החולים. הפיזיותרפיסטים משתתפים בקורסים וימי עיון חיצוניים ובקורסים פנימיים המאורגנים על ידי שרות הפיזיותרפיה.
פרויקטים מיוחדים :

 שרות הפיזיותרפיה מעורב בפרויקטים רב מקצועיים לקידום איכות הטיפול  לדוגמא- פרויקט ישיבה בשיתוף הריפוי בעיסוק במחלקות לסיעוד מורכב. פרויקט עצמאות במחלקות השיקומיות בנושא יצירת שפה משותפת בנושא התפקודי. 

שרות הפיזיותרפיה מקדם את תחום הבריאות לעובדים ובקהילה לדוגמא- השתתפות במרוץ באר יעקב.

מחלקות לסיעוד מורכב תומך:      
היקף כוח אדם וארגון השרות:
במערך לסיעוד מרכב תומך עובדות שלוש פיזיותרפיסטיות בהיקף של כ- 0.7 משרה. 

השרות ניתן ארבעה ימים בשבוע בשעות הבוקר. מאושפזים המקבלים הפניה מהרופא לפיזיותרפיה נבדקים ומותאם להם טיפול. במידת האפשר, הם מגיעים למכון המרכזי לקבלת הטיפולי  הפיזיותרפיה.

הערכת מטופל בפיזיותרפיה ותיעוד:

הערכה ראשונה, מתבצעת למטופל שקיבל הפניה לפיזיותרפיה מהרופא.

התאמת ציוד ואביזרי עזר:

המאושפזים יושבים בנוחות ובבטיחות בכיסאות גלגלים/כסאות/כורסאות גריאטריות  שהותאמו להם. במחלקה ציוד מגוון לישיבה. במהלך השנה האחרונה התבצע פרויקט בשיתוף הריפוי בעיסוק להתאמת ישיבה לכל מאושפזי המערך לסעוד מורכב. השימוש באמצעים להגבלה מכנית (פיזית) של המטופל, מצומצם ונעשה ניסיון למצוא פתרונות חלופיים לשימוש באמצעים אלה. השנה נרכשו הליכונים הידראוליים לשימוש המטופלים במחלקות לסעוד מורכב תומך. 

תהליך וסוג טיפול (פרטני, בקבוצה):

כ-12 מטופלים מהמערך לסיעוד מרכב מקבלים טיפול פרטני על פי תכנית הטיפול שהותאמה  להם באופן אישי.

תקשורת בין צוותית: 
מתקיימת בעל פה.
מחלקות לגריאטריה שיקומית:    

היקף כוח אדם וארגון השרות: 

כל הפיזיותרפיסטים מטפלים במטופלים המגיעים למכון מהמחלקות השיקומיות והפנימיות. במחלקות לגריאטריה שיקומית ותת חריפה הפיזיותרפיסטים עובדים בהיקף של 10.8 משרות. במחלקות לגריאטריה שיקומית לכל מחלקה אחראית מחלקה. העבודה מאורגנת על פי תוכנית עבודה יומית המפורסמת במחלקות. בכל מטופל מטפלים מספר פיזיותרפיסטים. 

הערכת מטופל בפיזיותרפיה ותיעוד:

הערכת מטופל מתבצעת בזמן לאורך כל ימות השבוע. הערכה מפורטת וכוללת מטרות תפקודיות  ותוכנית טיפול. תדירות ומשך הטיפול מותאמים לצרכי המטופלים. 

כל מטופל היוצא לחופשה מקבל הדרכה  בפיזיותרפיה. 

מתקיים קשר טוב עם המחלקות בבית החולים אסף הרופא המאפשר קבלת מידע עדכני על החולה והתייעצות. 

התאמת ציוד ואביזרי עזר: 

קיים מגוון של ציוד לישיבה וניידות. מרבית המטופלים יושבים בצורה מותאמת ובטיחותית. 

קיים ציוד טיפולי מגוון במכון הפיזיותרפיה. 

קיים קשר טוב עם מכון לואיס לצורך התאמת פרוטזות. הפיזיותרפיסטים מצטרפים למטופלים לביקורת במכון לואיס. 

ביקור של טכנאי על פי בחירת המטופלים נעשה בתיאום  עם הפיזיותרפיסט. 

תהליך וסוג טיפול (פרטני, בקבוצה):

מרבית המטופלים מקבלים 5 טיפולים בשבוע. 

ישנם מטופלים הנשארים להתאמן בחדר הפיזיותרפיה מעבר לזמן הטיפול הפרטני לצורך המשך תרגול ושיפור היכולות התפקודיות. 

מתקיימות 2 קבוצות למטופלים מכל המחלקות לפי היכולת התפקודית.  קבוצה לבעלי יכולת תפקודית גבוהה מתקיימת 4 פעמים בשבוע. קבוצה נוספת מתקיימת 5 פעמים בשבוע. 

תהליך שחרור מטופל:  
מטופל היוצא לחופשה בביתו מקבל הדרכה חובה  בפיזיותרפיה. 
מטופל המשתחרר מהשיקום מקבל מכתב סיכום, וכן ניתנת הדרכה למטופלים ובני משפחה ומחולקים דפי מידע והנחיות.  קיים קשר הדוק עם היחידות להמשך טיפול בקהילה. 
מחלקות להנשמה ממושכת:     
היקף כוח אדם וארגון השרות: 

יש פיזיותרפיסטית אחראית במחלקה אך היא בחופשה בחודש האחרון. בימים האחרונים התחיל לעבוד במחלקה פיזיותרפיסט חדש. בהיקף של כ- 0.25 משרה, לא באופן קבוע.

הערכת מטופל בפיזיותרפיה ותיעוד: 
בחודש האחרון לא ניתנו טיפולי פיזיותרפיה במחלקה עקב חופשה של הפיזיותרפיסטית האחראית.  בחודשים הקודמים, ניתנו כ 1-2 טיפולים למטופל בשבוע. 

חדר פיזיותרפיה וציוד טיפולי:

קיים חדר פיזיותרפיה במחלקה להנשמה ממושכת. החדר מאובזר בחלקו. 

התאמת ציוד ואביזרי עזר: 

קיים ציוד מותאם לצרכי המטופלים לישיבה ושכיבה. המטופלים יורדים לישיבה כמעט כל יום. 

השתלמויות והעשרה:

אחראית המחלקה עברה קורס בנושא טיפול בחולים במונשמים.

תחומים לשיפור ותיקון:
מחלקה לסיעוד מורכב תומך:

1. להקצות כוח אדם בפיזיותרפיה למחלקות לסיעוד מרכב תומך על פי התקן הנדרש.

2. להוציא לפועל את עבודת הפיזיותרפיה במחלקות לסיעוד מרכב תומך כך שתתבצע על פי נהלי האגף לגריאטריה.

מחלקה לגריאטריה שיקומית:

1. להקפיד על יישום היכולות התפקודיות של המטופלים גם במסגרת המחלקות לאורך שעות היום. 

2. להקפיד על הליכות יזומות במחלקות. 

מחלקה להנשמה ממושכת:

1. להשלים כוח אדם נדרש במחלקה ולדאוג לרצף הטיפולים. 

2. להעלות את תדירות הטיפולים למטופלים הזקוקים לכך. 
3. לארגן תוכנית עבודה מוסדרת במחלקה. 
4. להקפיד על כתיבת תוכנית טיפול מלאה.

5. לוודא יישום תוכנית הטיפול.
6. לערוך הערכה תקופתית בפיזיותרפיה על פי הנדרש.
5.  ריפוי בעסוק:


 מח' לסיעוד מורכב תומך:      73%
       מח' לגריאטריה שיקומית:  94%
       מח' להנשמה ממושכת:  73%
כללי: 
כ"א: 
ריפוי בעיסוק: 
המערך כולל 11  מרפאות בעיסוק, בהיקפי תקינה שונים, סה"כ 306 שעות ריפוי בעיסוק שבועיות.
השירות ניתן בפריסה שבועית של שישה ימים בשבוע בשעות הבוקר ואחר הצהריים.
מדריכות תעסוקה: 
המערך כולל  חמש מדריכות תעסוקה,  סה"כ  110 ש"ש, בפריסה שבועית של שישה ימים בשבוע. 
ניהול שירות: 
השירות מאורגן ומנוהל היטב. מנהלת השירות משמשת במקביל להיותה מנהלת שירות הריפוי בעיסוק גם מנהלת מערך השיקום. 
   קיימת חלוקת עבודה ברורה והגדרת תפקידים ונהלים פנימיים מסודרים בשירות. 
   לכל מחלקה מונתה אחראית ריפוי בעיסוק.
השירות מעורב ומוביל נושאים מקצועיים רבים בבית החולים. כמו כן, המקום מהווה שדה קליני לסטודנטים מהאוניברסיטאות השונות. 
בשנה האחרונה נעשה מאמץ לגיוס עובדים ונכון ליום הבקרה כל תקני ריפוי בעיסוק מאוישים על ידי מרפאים בעיסוק דוברי שפות רבות  ומגוונות.  קיים מערך קליטת עובד חדש מובנה ומתקיים  תהליך הדרכה מובנה למרפאים בעיסוק חדשים בבית החולים ובמקצוע. 
הדרכה ותקשורת:
ישיבות צוות בתוך השירות מתקיימות ומתועדות כנדרש. מרפאים בעיסוק משתתפים בישיבות צוות בכל המחלקות. 
בנוסף מנהלת השירות משתתפת בישיבות צוות בכיר ושותפה בוועדות מוסדיות: ועדת נגישות, איכות ומצוינות, לו"ז שירות ועוד.
 בית החולים מהווה מקום הכשרה לסטודנטים לכלל החוגים לריפוי בעיסוק בארץ.   
השתלמות מקצועית :
ריפוי בעיסוק: הצוות מקפיד לצאת להשתלמויות בתחומים רלוונטיים בעידוד המוסד, ואף יוזם השתלמויות בתוך בית החולים למרפאים בעיסוק העובדים בו ולנרשמים במסגרות אחרות. 
תנאים פיזיים וסביבה: 
במוסד קיים מכון לריפוי בעיסוק, המשמש בעיקר את המטופלים השיקומיים בטיפולי ריפוי בעיסוק ובתעסוקה. השטח כולל אולם גדול, מטבח טיפולי ומספר חדרים לטיפול פרטני. במכון בולטת צפיפות רבה, והוא צר מלהכיל את כמות המטופלים שמגיעה אליו.
 בבית החולים גינה טיפולית קטנה ומאפשרת הפעלה פרטנית או זוגית. 
תעסוקה: התעסוקה מתקיימת בחלקה במכון רפוי בעיסוק  (למטופלים שיקומיים) ובחלקה במחלקות עצמן (סיעוד מורכב תומך, מונשמים). 
ציוד ואביזרים:   
ריפוי בעיסוק: קיים ציוד עשיר ומגוון הכולל  כלי הערכה ואמצעי התערבות עם  שימוש בטכנולוגיות מתקדמות. בשנה האחרונה נרכש ציוד רב בתחום הישיבה , נוספו טאבלטים ואמצעי טיפול נוספים. 
תעסוקה: קיים ציוד רב להפעלה פרטנית וקבוצתית, ציוד יצירה, משחקים קוגניטיביים, אמצעים להפעלה מוטורית, ערכות נושא מגוונות, ספרים ועוד.
פרויקטים מיוחדים : צוות הריפוי בעיסוק יוזם ושותף לפרויקטים רב מקצועיים. השנה הושם דגש על שיפור הישיבה של מטופלים בכלל מחלקות בית החולים. נרכש ציוד רב, הצוות קיבל הדרכה חיצונית והוטמעו נהלי עבודה רב מקצועיים המבטיחים התאמת אביזרים דינמית לאורך זמן בהתאם לצרכים המשתנים של המטופלים. 
תחומים כלליים לשיפור ותיקון:
1. יש להרחיב את הקצאת השעות הייעודית למחלקות לסיעוד מורכב ולמונשמים כנדרש.
2. מכון הריפוי בעיסוק צפוף מאוד , יש להתאימו לעומס הטיפולי ולצרכים המתפתחים של בית החולים, ( קיימת תוכנית לבניית מכון חדש).
3. יש להמשיך בהתאמת התוכנה לדרישות ולצרכים של הצוות. 
מחלקות לסיעוד מורכב תומך:
כוח אדם: בכל מחלקה עובדות 2 מרפאות בעיסוק, סה"כ 30 ש"ש בכל  המחלקות. השירות ניתן מידי יום בשעות שאינן קבועות.  פעילות התעסוקה מתקיימת בשעות הבוקר ע"י 3 מדריכות , סה"כ 50 ש"ש. 
תחומים לשימור: 
התערבות בריפוי בעיסוק: קיימות הערכות ראשוניות בריפוי בעיסוק לכל המטופלים במחלקות. כמו כן קיימים מעקבים תקופתיים בתדירות הנדרשת. 
המרפאות בעיסוק מתערבות באופן פרטני בתחומים של ADL, התאמות אביזרים וסדים, התאמות הושבה, ובביצוע הערכות קוגניטיביות בעיקר סביב תהליך האפוטרופסות. בנוסף הן מנחות קבוצות טיפוליות במחלקות. קיים תיעוד של התערבויות אלו.
פעילות תעסוקה: הפעילות כוללת עבודה פרטנית, וקבוצות של אקטואליה תנועה, וקבוצות נושא. לכל מחלקה יש חצר אליה מוצאים מטופלים בהתאם למזג האוויר. קיימות קבלות של מטופלים חדשים בתעסוקה, דיווחים על קבוצות נושא, וכן דיווח פרטני על השתתפות המטופלים בפעילות. 
תנאים פיזיים וסביבה: הפעילות מתקיימת בחדרי האוכל, ישנם ארונות במחלקות לאחסון ציוד התעסוקה. קיימים לוחות התמצאות רב תרבותיים ולוחות פעילות מעודכנים. 
ציוד ואביזרים: בתעסוקה אמצעי הפעלה מגוונים, מותאמים ומכובדים. לכל מחלקה טאבלט.  
הדרכה ותקשורת: המרפאות בעיסוק משתתפות בישיבת הצוות הרב מקצועי במחלקות באופן קבוע. למדריכות התעסוקה ישיבות צוות אחת לחודש עם מנהלת השירות. מתקיימות הדרכות שוטפות של המרפאות בעיסוק למדריכות במחלקות ללא תיעוד. 
תחומים לשיפור ותיקון:
1. חסר תקינת כוח אדם בריפוי בעיסוק שתוכל לאפשר מענה הולם לצרכים המרובים של המטופלים במחלקות.
2. יש להתייחס בקבלות הראשוניות בריפוי בעיסוק לפרטים האישיים הרלוונטיים של המטופל ולתפקודי BADL, IADL  ו-AADL נוכחיים במידת האפשר, כל זאת לצורך בניית תוכניות טיפול אישיות מותאמות. כמו כן גם במעקבים התקופתיים חסרה התייחסות עקבית למצבו התפקודי של המטופל בתחומים הרלוונטיים למחלקה כרונית ולהשתתפותו בפעילות תעסוקה. 
3. יש לכלול במטרות הטיפול את כל ההתערבויות הנעשות (גם באופן נקודתי) כולל התאמות ישיבה, התערבות בתחום האכילה, התאמת פעילות פנאי בתעסוקה והדרכות צוות. 
4. מומלץ להרחיב את תחום ההדרכה והייעוץ לאנשי צוות ומשפחות. 
5. יש לפעול להוספת צביון אישי בחדרים למטופלים המאושפזים זמן רב במחלקה.
6. יש לתעד את ההדרכות הפרטניות הניתנות למדריכות סביב התאמת פעילות תעסוקה למטופלים. ההדרכות לתעסוקה מותאמת למטופלים הינה חלק מההתערבות בריפוי בעיסוק. 
7. יש להנחות את מדריכות התעסוקה למלא בטפסי הקבלה בתעסוקה את הפרטים האישיים הרלוונטיים של המטופלים. 
8. מומלץ לפתח את תחום הטיפול הפליאטיבי במחלקות בשיתוף עם הצוות הרב מקצועי במוסד.
מחלקות לגריאטריה שיקומית:
כ"א – קיימת הקצאת כ"א כנדרש 226 ש"ש (כולל ההקצאה למחלקות הפנימיות)  
חוזקים:
פריסת שעות: 
השירות ניתן שישה ימים בשבוע בשעות הבוקר ואחר הצהריים. 
· קיימת הקפדה על מתן טיפול מקצועי בתדירות נדרשת המותאם לצורכי המטופלים בכלל המחלקות בהם שוהים מטופלים שיקומיים. הטיפול כולל טיפול ישיר במטופלים והדרכת צוות ובני משפחה.
· ניכרת התייחסות וקידום מגוון רחב של היבטים תפקודיים במטופלים.
· הטיפולים מתקיימים  במרחבים טיפוליים שונים, במכון, בחדרי המטופלים ובמרחבים ציבוריים, המאפשרים מגוון התערבויות.
· קיימת מערכת תיאום טיפולים רב מקצועי ושינוע מטופלים מסודר שמאפשר תכנון טיפול מיטבי הן ברמת הפרט והן ברמת ניצול כ"א בשירות. 
· ניכר שימוש במגוון גדול של כלי הערכה וטיפול כולל רכישה והטמעה של שימוש בציוד טכנולוגי מגוון ומתקדם בטיפול. 
· צוות הריפוי בעיסוק מוביל  ומעורב  בפרויקטים רב מקצועיים. 
· רצף טיפולי: בסיום טיפול נכתב מכתב שחרור ובו המלצות להמשך טיפול בקהילה.  במידת הצורך נכתבים מכתבים ליחידות להמשך טיפול בקהילה לצורך הכנת הבית לקראת שחרור . 
· מכתב השחרור  הרפואי מהשיקום  מכיל התייחסות להתערבות בריפוי בעיסוק. 
· תעסוקה: מתקיימת תעסוקה טיפולית עשירה ומגוונת אשר ניתנת בהתאם להנחיות המרפאות בעיסוק המטפלות ומיועדת להמשיך וליישם את מטרות הטיפול השיקומי. 
תחומים לשיפור ותיקון:
1. מומלץ להבנות את ההפניה של המרפאים בעיסוק לתעסוקה בשיקום ואת הדרך לקבל  היזון חוזר ממדריכת התעסוקה לגבי יישום מטרות ההתערבות באמצעים  מגוונים. 
2. יש להמשיך בתהליכי התאמה של התוכנה הממוחשבת לצרכים. 
3. חלק משמעותי מהצוות צעיר במקצוע ובתחום. יש להמשיך ולהוציא לקורסים והשתלמויות בתחום. 
מחלקה להנשמה ממושכת 

כ"א: המרפאה בעיסוק אחראית השרות במחלקה יצאה לחופשת לידה, מרפא בעיסוק מחליף מבצע הערכות בקבלה , הערכות מעקב וקשר עם מדריכת התעסוקה. ההתערבות במחלקה הצטמצמה מבקרה קודמת. קיים מערך דיווח לצוות הסיעודי לגבי הסדים.

ביום הבקרה ובתקופה שקדמה לה אין במחלקה מטופלים פעילים. חלק מהמטופלים מורדים מהמיטות וישובים  בשטח המרכזי של המחלקה. נבנתה תכנית התערבות פרטנית לכלל המטופלים בתעסוקה הכוללת בתקופה זו בעיקר גרייה חושית פרטנית וניסיונות לאיתור תגובות מהמטופלים.  ניכרת ההכרות המעמיקה של מדריכת תעסוקה עם המטופלים. בפעילות בתעסוקה נעשה שימוש באייפד ואוזניות שמע. למחלקה מרפסת / חצר מרווחת שאינה נמצאת  בשימוש המטופלים. 
במחלקה חדר לריפוי בעיסוק המשמש לאחסון ציוד של התעסוקה. בחדר אין חיבור לחמצן ואין אמצעי להזעקת עזרה ולכן לא מובאים אליו מטופלים.  מדריכת התעסוקה משקיעה זמן ומחשבה רבה בתהליך פרידה ממטופלים נפטרים. 
תחומים לשיפור ותיקון:

1. יש להשלים תקינה נדרשת במחלקה. עם השלמת התקינה, יש להרחיב את ההתערבות הטיפולית עם המטופלים. 
2. יש להכשיר את חדר ריפוי בעיסוק כך שיוכל לשמש כחדר טיפולים, להוסיף לחצן מצוקה ולהבטיח שניתן יהיה להביא מטופלים עם מכונת הנשמה ניידת . 

3. מומלץ להכשיר את המרפסת ליציאה מבוקרת של מטופלים – יש להוסיף נקודות חשמל ולבנות נוהל פנימי רב צוותי להוצאת מטופלים להתאווררות עם מכונת הנשמה ניידת .
4.  מומלץ להוסיף אמצעי גריה לחדרים ומבלי לפגוע בשמירה על  כללים למניעת זיהומים. 
6.  עבודה סוציאלית:
מח' לסיעוד מורכב תומך: 95%

מח' לגריאטריה שיקומית: 96%

מח' להנשמה ממושכת: 90%
כוח אדם וארגון השרות:

בבית החולים עובדות 8  עובדות סוציאליות , כולל משרת ניהול בהיקף  של 40 ש"ש. 

הקצאת שעות ייעודיות על פי סיווג המחלקות:

מחלקות לסיעוד מורכב – 58.5 ש"ש.

מחלקות שיקומית: 70ש"ש.

מחלקה להנשמה ממושכת : 10 ש"ש.

מחלקות פנימיות גריאטריות 81.5 ש"ש.

צוות השירות עובד במחלקות נוספות בבית החולים : פנימית (109) פנימית גריאטרית א, ב (105,107) ומחלקת ריאות (108). יש לציין כי ביום הבקרה ניתן מענה מקצועי ל-23 מטופלים שיקומיים במחלקות הפנימיות.
קיימת הגדרה וחלוקה של תחומי אחריות לגבי נושאים רוחביים במתכונת של רכזי נושא: שיקום, אפוטרופסות, ניצולי שואה ועוד. התחומים הנ"ל מטופלים הן ברמה המוסדית והן ברמה המחלקתית.

מנהלת השירות מקדמת הטמעת תהליכי עבודה לשיפור איכות הטיפול ואיכות חיי המטופלים:

· ריענון ועדכון נהלים פנימיים.
· יישום סטנדרטים בנושא זכויות המטופל, הנגשת מידע, הנגשה לשונית תרבותית , שמירת פרטיות וסודיות.
פעילות ברמה המוסדית:

טיפול בתלונות:

הטיפול בנושא- באחריות ועדה לאיכות הטיפול בהשתתפות רופאה, אחות ועו"ס.

פעילות התנדבותית:

משאבי אנוש אחראים על התחום.

קיים תיאום ושיתוף פעולה עם השירות הסוציאלי.

מרבית המתנדבים הינם גמלאי בית החולים המסייעים למחלקות בתחום עיסוקם.
גיוס גורמי קהילה נוספים תואמו עם צוות השירות סביב אירועי חגים.

הדרכת עובדים חדשים:

החל מ-10/17 ניתנת הדרכה על ידי סגנית מנהלת השירות הסוציאלי לכל עובד חדש הנקלט בבית החולים. ההדרכה מתבצעת באמצעות טופס מובנה ומתייחסת למכלול זכויות המטופל ולתקשורת עם סוגי המטופלים השונים: פליאטיביים , דמנטיים, ניצולי שואה.

פיתוח והכשרת צוות:

השירות הסוציאלי יוזם תכניות הדרכה להעשרת הידע המקצועי של הצוות הרב מקצועי. הבחירה בנושאים מותאמת לצרכים. ההכשרות לסוגיהן מתבצעות הן בתוך המוסד והן מחוצה לו.

מניעת התעמרות:

בבית החולים פועלת וועדה מוסדית בהשתתפות תחומי הרפואה, הסיעוד , העו"ס וקב"ט. רכזת הוועדה מדריכה את צוות השירות וצוותי המחלקות בנושא איתור ודיווח על אירועים עם חשד להתעמרות. (9/17) בנוסף , משתתפת בפורום רכזות ועדות התעמרות- מ. הבריאות. דיוני הוועדה מפורטים ומקצועיים. לא תמיד עם מעקב אחר יישום ההמלצות.

צוות בית החולים עבר סדנא בנושא חווית המטופל לשיפור התקשורת בין מטפלים/מטופלים.

ניצולי שואה:

ניתנת הדרכה לצוות השירות על ידי רכזת מוסדית. כאמור , הנושא שולב בהדרכת עובדים חדשים. 

חסר ריכוז מידע   עדכני  לגבי מטופלים ניצולי שואה, לא נמצאה הדרכה מובנית ומתועדת לצוותים הרב מקצועיים בנושא מאפייני המטופלים והטיפול הייחודיים.

מעקב אחר מימוש זכויות נעשה בטיפול הפרטני ברמת המחלקה.

ועדה פליאטיבית:

הוועדה המוסדית מתמקדת בהדרכת צוותי המחלקות בתחום. לאחר תהליך הגדרת סטטוס, נבנית תכנית טיפול הכוללת מפגשים עם מטופלים ובני משפחה תוך התייחסות למצבי סוף חיים. תהליכי העבודה מתועדים כנדרש.

מחלקה לסיעוד מורכב תומך:

קליטת מטופל חדש:

קבלות סוציאליות מפורטות ומלאות. קיים מעקב אחר הסתגלות. מפגשים יזומים עם מטופלים ובני משפחה בתקופת ההתאקלמות בתדירות טובה.
אפוטרופסות:

ב-2 הנבדקות -22 חסויים.

קיים מעקב רציף אחר תפקוד האפוטרופוסים כולל החלפת האפוטרופוס כאשר נמצא כבלתי מתאים.

ישיבות צוות רב מקצועי:

הדיונים נערכים כל שבוע במועד קבוע.

תדירות מתאימה של דיונים לגבי מטופלים חדשים וותיקים.

דיונים יזומים כאשר חל שינוי בתפקוד/מצב המטופלים.

דווח כי לפני כחודשיים בוצעה התאמה בתוכנה המאפשרת התייחסות למעקב אחר יישום ההחלטות בדיונים.

הפעלה קבוצתית:

במהלך 2017 נערכה, הפעלה קבוצתית של מטופלים צלולים. עו"ס מחלקה ס. מורכב ג' משתתפת בהשתלמות בנושא תמיכה בצוות מטפל. הנחיית מטפלים עם סיום ההכשרה.

רשומת מטופל:

הרישום ברשומה משקף את מצבו העדכני של המטופל. שלבי הטיפול מול מטופלים, בני משפחה ואפוטרופוסים מתועדים כראוי.

מחלקה לגריאטריה שיקומית:

תמהיל מטופלים: 36 מטופלים מהם 6 נוירולוגיים, 22 אורתופדיים ו- 8 כללי.
כוח אדם: 
עו"ס ותיקה  ומנוסה. עובדת 35 ש"ש, 5 ימים בשבוע. במהלך 2017 סיימה הכשרה בנושא תפקוד העו"ס במחלקות שיקומיות (מ. הבריאות). מתוכננת יציאה לקורס לטיפול פליאטיבי.

קליטת מטופל חדש:

קיימת הקפדה על מפגשים עם המטופלים ומטפלים עיקריים. תכניות הטיפול מותאמות לממצאי הקבלה הסוציאלית.

טיפול פרטני: תדירות טובה של מפגשים עם מטופלים ותיעוד תכני המפגש. לצד ההערכות לשחרור מתחילת האשפוז העו"ס יוזמת שיתוף ועדכון של המטופל בתהליך השיקומי.

ישיבות צוות רב מקצועי:

מתקיימים דיונים קבועים פעמיים בשבוע על פי חלוקה ל-2 צידי המחלקה.

הערכת התהליך השיקומי של כל מטופל – אחת לשבוע.

מתקיימות ישיבות צוות רב מקצועי עם בני משפחה לצורך תיאום ציפיות, הכנות לסידור מוסדי ותכנון שחרור לקהילה.

ניצולי שואה: תהליך האיתור נעשה בשלב הקליטה במחלקה.

התייחסות למימוש זכויותיהם הינה חלק מתכנית השחרור.

תכנון שחרור:

הדרכה למטופלים ובני משפחה ניתנת על ידי רכזת שיקום במכון שיקום פעם בחודש בדגש על מיצוי זכויות. תכניות השחרור מותאמות לתפקוד המטופל בסיום השיקום. על פי נוהל פנימי מתאפשרת המתנת מטופלים עם סיכון פסיכו- סוציאלי  בבית החולים. העו"ס יוזמת קשר עם גורמי קהילה לצורך מימוש תכנית השחרור מול 
לשכת הבריאות ושירותי הרווחה.
מחלקה להנשמה ממושכת: 
העו"ס, עובדת במחלקה זו כחודש וחצי. ללא הכשרה בתחום הגריאטרי. השתתפה ביום עיון במסר בנושא טיפול בסוף החיים. עובדת במחלקה בה 12 מטופלים- 10 ש"ש.

טיפול פרטני:

בהתחשב בתקופת עבודתה הקצרה במחלקה ניכרת היכרות טובה עם המטופלים ומשפחותיהם. בקיאה בצרכיהם ובבעיותיהם.

ניהול המידע:  לכל מטופל תיק אישי סוציאלי. תהליכי טיפול ומעקב מתועדים ברשומת המטופל הממוחשבת. (פרומיתיאוס)

ביקורי משפחה: העו"ס עורכת מעקב אחר ביקורי משפחה. הדיווחים החודשיים זמינים בקלסר ייעודי. העו"ס יוזמת תהליכי מינוי לענייני גוף כך במידה ויש צורך בהתערבות רפואית. ריכוז המידע משקף את הטיפול בתחום (9 חסויים).

תמיכה בצוות: במהלך 2016-2017 נערכה הפעלה קבוצתית בהנחיית העו"ס לתמיכה בצוות הסיעודי.

ישיבות צוות רב מקצועי: הדיונים מתקיימים פעם בחודשיים ובכל ישיבה דנים בכל המטופלים. לגבי מטופלים חדשים – עד שבוע מיום קליטתם. בפרוטוקולים של הדיונים הרב מקצועיים נמצאו דיווחים ממצים בתחום העו"ס.
ראיונות: בראיונות שבוצעו עם בני משפחה הובעה שבעיות רצון גבוהה מאיכות הטיפול ומיחס הצוות למטופלים ובני משפחה.

תחומים לשיפור ותיקון:

1. ליזום מעקב אחר תקפותם של כתבי מינוי אפוטרופוס.
2. להגביר מעורבות בנושא ההגבלות הפיזיות כולל היכרות הנהלים הרלבנטיים.
3. לשפר תקשורת ממוחשבת בין מקצועות לגבי תהליכי העברת מידע בין הסקטורים.
4. להקפיד על תיעוד העברת המידע בנוגע לאירועים חריגים. בחלק מהמחלקות המידע נמסר לעו"ס בעל פה.
5. להבנות ולתעד הדרכת הצוות בנושא הטיפול בניצולי שואה.
6. להרחיב תהליכי זיהוי ואיתור אירועים עם חשד להתעמרות.
7.  קלינאות תקשורת:
כללי
· השירות מונה 4 קלינאיות תקשורת בהיקפי תקינה שונים, סה"כ כ-76 שעות שבועיות. השירות ניתן  בימים א'-ו', בשעות הבוקר ואחה"צ.
מהבקרה הקודמת החלו תהליכים של הסדרת השירות ואופן פריסתו במחלקות. לכל מחלקה מונתה קלינאית תקשורת אחראית ובחצי השנה האחרונה החל דיווח והשתתפות קבועה שלהן בישיבות הצוות הרב מקצועי במחלקות לסיעוד מורכב תומך וגריאטריה שיקומית. 
הצוות התמודד במהלך השנה האחרונה עם שינויים במצבת כוח האדם ונמצא כעת בשלבי גיוס וקליטה. כיום השירות סובל ממחסור מתמשך בכוח אדם שבא לידי ביטוי בכל מחלקות בית החולים ומשפיע  על היכולת לתת טיפול מיטבי בהתאם לסטנדרטים מקצועיים נדרשים.
· הצוות ברובו הינו צוות צעיר הנמצא בתהליכי הכשרה ולמידה. מושם דגש רב  על ארגון מחדש של השירות תוך בניית נהלי עבודה פנימיים, הגדרות תפקידים, ייצוב ופיתוח מקצועי של הצוות.
· יש לציין כי קלינאי התקשורת קיבלו הדרכה מקצועית חיצונית במשך השנתיים האחרונות ויוצאים לכנסים מקצועיים בתמיכת בית החולים.
· מתקיימות ישיבות צוות סקטוריאליות באופן עקבי. קלינאיות התקשורת משתתפות ומעבירות  הדרכות בתכנית ההדרכה השנתית לצוותי בית החולים.  
· השירות מהווה שדה קליני לסטודנטים להפרעות בתקשורת. 
· בכל מחלקות בית החולים לא  מתקיימת מעורבות של קלינאי התקשורת  בגמילה מהזנה אנטרלית, בהתאם לנוהל רוחב "הזנה אנטרלית חודרנית" (מספר 0.5.9).
תנאים פיזיים וציוד
· מבקרה קודמת נוספו חדרי טיפול. כיום 2 חדרי טיפול ועוד חלל טיפול משותף עם המקצועות האחרים על פי הצורך. החדרים מרווחים ומותאמים לטיפול, קיימים בהם כלי הערכה, אבחון ואביזרי טיפול מגוונים ומתאימים.
· בשנה האחרונה נרכש ציוד טכנולוגי מתקדם יותר לטיפול במטופלים עם לקויות תקשורתיות כגון אייפד ותכנה ייעודית ללוחות תקשורת. 
· הרשומה הממוחשבת אינו מותאמת לצרכי הסקטור. לקלינאי התקשורת לא ניתן לצפות במעקבים של אנשי מקצוע אחרים כגון הדיאטה ואינם יכולים לצפות בייעוצים חיצוניים למשל של רופא א.א.ג. כמו כן אין לקלינאי התקשורת יכולת לראות סטטוס של מטופל ועל כן אין יכולת לבצע איתור יזום של מטופלים לדוגמא: מטופלים בסטטוס שיקומי שאינם שוהים במחלקת שיקום. 
מחלקות לגריאטריה שיקומית והנשמה ממושכת
מחלקות שיקומיות- 56 שעות שבועיות.
מחלקה להנשמה ממושכת- 0.
· מתקיימים הערכות ומעקבים שוטפים בתחום הבליעה, השמיעה והתקשורת. ההערכות מפורטות, כל שינוי במצב המטופל ותהליכי הטיפול מתועדים באופן מפורט וממצה.
· נבנית תכנית טיפול אישית לכל מטופל, ניתנים טיפולים פרטניים. ההערכות כוללות את תחומי התקשורת והבליעה ולאחרונה קיימת התייחסות ומעורבות רבה יותר בתחום השמיעה. 
· לא קיימים קריטריונים להפניה לקלינאי תקשורת בתחום השמיעה ולא קיימים שיתופי פעולה בין עבודה סוציאלית וקלינאות תקשורת למיצוי זכויות המטופל. 
· מתקיים תיעוד מלא ומעודכן של תכנית ההתערבות והמעקבים באופן שוטף.
· במחלקות שאינן שיקומיות לא קיימים קריטריונים להפניית מטופלים בסטטוס שיקומי ובכלל להערכה של קלינאי תקשורת בשל כך מטופלים אלו אינם מקבלים את הטיפול לו הם זכאים.
· במהלך הבקרה במחלקת השיקום נצפו מספר מקרים בהם לא התקיימה התאמה בין מרקמי המזון המומלצים על ידי קלינאי התקשורת  לבין הרישום אצל הגורמים הרלבנטיים במחלקה ומה שבפועל ניתן למטופל.
· קלינאי התקשורת מדווחים לישיבות הצוות הרב מקצועי במחלקות השיקומיות. ההשתתפות בהן מתקיימת באופן חלקי. אין דיווח והשתתפות בישיבות הצוות במחלקת מונשמים. 
· במהלך הבקרה נדגמו תיקים בהם קיים חוסר התאמה בין המלצות הקלינאית להמשך טיפול בשחרור לבין מכתבי השחרור הרפואי. 
· במחלקת מונשמים לא מתקיים שירות באופן סדיר. אין מעורבות של קלינאי התקשורת במטופלים עם הפרעות בליעה ותקשורת. 
מחלקות לסיעוד מורכב תומך
כ- 20 שעות שבועיות.
· התקינה במחלקות אלה מועטה ביותר ביחס לתקינה הנדרשת. בשל כך על קלינאי התקשורת  להחליט על סדרי עדיפויות ולכן טיפול ישיר ניתן רק לחלק קטן מהמטופלים ובתדירות נמוכה. 
· הדיווח ברשומה הממוחשבת דל, חסרות מטרות טיפול ובחלקן אין תיעוד של תהליך ההערכה וההתערבות.
· הערכות מתבצעות בתדירות נמוכה ומעקבים לא מתבצעים באופן סדיר. 
תחומים לשיפור ותיקון:
1. השירות סובל ממחסור מתמשך בכח אדם, עקב כך עולה הצורך להחליט על סדרי עדיפויות במעורבות קלינאי התקשורת במחלקות השונות. החוסר ניכר בכל המחלקות אך בולט בעיקר במחלקה להנשמה ממושכת. יש להשלים את התקינה הנדרשת במחלקות בית החולים השונות בהתאם לנהלים. 
2. יש להגדיל משמעותית את ההתערבות הישירה עם המטופלים בכל מחלקות בית החולים. 
3. במחלקות השונות לא  מתקיימת מעורבות של קלינאי התקשורת  בגמילה מהזנה אנטרלית, בהתאם לנוהל רוחב "הזנה אנטרלית חודרנית" (מספר 0.5.9). יש לפעול ליישומו. 
4. יש להקפיד להתייחס לתוכנית טיפול ומטרות טיפול מומלצות. יש לשפר את איכות הרשומה הרפואית בתיקים של המטופלים ( קבלה, מעקב שוטף, סיכום ותוכניות טיפול בישיבות הצוות הרב מקצועי) במחלקות.
5. יש צורך ליצור רמת תיעוד אחידה בין אנשי הצוות ברשומה הממוחשבת.
6. חשוב להתאים את הרשומה הממוחשבת לצרכי הסקטור. 
7. יש להקפיד על השתתפות רציפה בישיבות צוות רב מקצועי במחלקות בדגש על המחלקות השיקומיות. 
8. יש להבנות תהליך איתור וטיפול במטופלים הסובלים מלקות שמיעה במחלקות.
9. חשוב להמשיך לאפשר לצוות להשתתף בהשתלמויות מקצועיות המתאימות לצרכי אוכלוסיית המטופלים.
8.  בריאות הסביבה:
  68%


א. כללי:
1. במהלך הבקרה נבדקו פונקציות משותפות במוסד ובמחלקות לסיעוד 105 ו- 107.
2. ממצאי ביקורת מתועדות בהתאם לנוהל פיקוח ובקרה בשרותי בריאות הציבור מספר 2/2010, מתאריך 3/2/10.
3. פרקים שלא נבדקו קיבלו ציון מקסימלי.

4. בזמן הבקרה היה שיתוף פעולה מלא עם הנהלה ונציגי המוסד. לאחר סיום הבקרה כתוצאה משיתוף פעולה עם הנהלת המוסד חלק מליקויים שהיו בזמן הבקרה תוקנו. הפעילויות מפורטות בהמשך. 

5. הציון מתבסס על מצבו של המוסד ליום הכנת סיכום בקרה זה.
ב. ביצוע דרישות המפורטות בבקרות הקודמות:
חלק מהליקויים שפורטו בסיכום בקרה מתאריכים  17. 02.05- 01 טרם תוקנו. 

ג. ממצאי הביקורת:
1. מערכות אספקת מים:
1.1 מקור המים: הזנת מים למוסד ממערכת אספקת מים של ספק עירוני.
1.2 מערכת אספקת מים קרים: 

הוצגו תכניות מערכת אספקת המים. אבל התכניות אינן תואמות למצב בשטח.

במוסד קיימת בריכת אגירת מים. הבריכה מוגדרת כבריכה למי שתייה ולכיבוי אש.

קיימת מערכת חיטוי משלימה במאגר מי השתייה עם בקר ריכוז חומר חיטוי. מערכת רישום ממוחשבת למערכת ההכלרה עם מנגנון התרעות על חריגות בריכוזי כלור למכשיר קשר או לטלפון. גרפים של רישום ממוחשב יציבים ומראים ריכוז כלור נותר קרוב ל0.4 מג''ל באופן קבוע . בזמן הבקרה ריכוז חומר חיטוי ביציאה מבריכת אגירת מים היה 0.42 מג"ל , במחלקות אשפוז – 0.31 – 0.35 מג"ל. בריכת אגירת מים עברה ניקוי וחיטוי בתאריך 21-22.03.17. טופס דיווח על ביצוע העבודות אינו תואם לדרישות הקיימות. לאחר סיום העבודות לא בוצע דיגום מים כפי שנדרש. לא הוצג רישום החלפת מסננים. אין פרטים על החלפת מסננים במתקני שתייה (למשל במטבח). במוסד קיימת מערכת הכנת מים רכים. המערכת כוללת אבזרים ממתכת עם סמני קורוזיה מתקדמת. לאחרונה סיימו החלפת קווי מערכת אספקת המים הקרים החיצוניים במוסד. עד יום הכנת הסיכום לא הוצגו האישורים הנדרשים. המערכת משותפת למי שתייה ולכיבוי אש (הידרנטים). ההפרדה הנדרשת אינה קיימת.  לאחר סיום הבקרה ביוזמת הנהלת המוסד נערכה ישיבה בהשתתפות מתכנן, נציגי לשכת הבריאות, הנהלת המוסד והבקר. הנושא נמצא בבדיקה.

1.3 מערכות המים החמים:
1.3.1 במוסד קיימת מערכת חימום מים ב 2 מעגלים: קצר וארוך.

מערכת המים החמים שודרגה. הותקנו משאבות חום ומערכת חיטוי משלים על ידי כלור דיאוקסיד כולל רישום ממוחשב. נכון ליום הבקרה המערכת לא פעלה. לפי נתוני בקרה ממוחשבת ריכוז חומר חיטוי אינו יציב ומגיע עד 1.0 מג"ל. אוגר המים החמים עבר ניקוי וחיטוי תקופתי.
1.3.2 טמפרטורת המים החמים תואמת את הדרישות הקיימות חלקית. טמפ' של המים החמים בקו אספקת המים – 61.4 , קווי החזרה של המים החמים במעגל ארוך – 46.4, מעגל קצר 53.8 מ"צ. טמפרטורת המים החמים בחדרי אשפוז – 50.1 - 48.7 מעל' צ' הטמפרטורה התייצבה לאחר הזרמת המים החמים במשך 5 דקות. הנתונים מצביעים על ריבוד טמפרטורת המים במערכת אספקת המים החמים. צריך לבדוק את הסיבה לכך. חסרים מדי טמפרטורה במערכת אספקת המים החמים. קיים מד טמפרטורה אך ורק בקו  אספקת המים החמים. לאחר התקנת מדי טמפ' במערכת חימום המים, יש לחבר אותם למערכת אגירת נתונים ממוחשבת.
1.3.3 מניעת כוויות: במוסד הותקנו מערבבי מים. לא הוצגו מסמכים על התאמתם לדרישות הקיימות. בבדיקה התגלתה תקלה של האבזר באחת מנקודות צריכת המים. 

1.3.4 על צינורות אספקת המים החמים סמני קורוזיה מתקדמת. במיוחד בהזנת מים לסידורים תברואיים, כולל  מחלקה להנשמה ממושכת החדשה.

1.3.5 חסר סימון צינורות המים בהתאם ליעוד. 

1.4 ניטור, רישום ודיווח:

1.4.1 בזמן הבקרה לא הוצגה תכנית דיגום מים מאושרת ע"י לשכת הבריאות. לאחר סיומה התכנית הוגשה לאישור לשכת הבריאות הנפתית רמלה.

1.4.2 במוסד מבצעים בדיקות מקרוביאליות חודשיות. איכות מקרוביאלית של המים החמים אינה יציבה. חריגות באיכות המים היו בקו המים החמים החוזרים ובחדרי אשפוז (למשל בבניינים 1, 108 ) בחודשים יוני, יולי, ספטמבר 2017 (בפרמטר ספירה כללית - מעל 5700). ברוב הבדיקות טמפרטורת המים החמים הייתה פחות מנדרש.  חריגות בפרמטר הזה היו גם במים הקרים. בדיקות חוזרות נערכו בנגוד לדרישות המפורטות בתקנות בריאות העם. טיפול בחריגות אינו מתועד. 

הפרמטרים הנבדקים במים הקרים לא תואמים לנדרש (דוגמים לספירה כללית בלבד). לא בודקים את המים במחלקה מרוחקת ביותר.

1.4.3 בדיקות לגילוי חיידקי לגיונלה מבצעים פעמיים בשנה, ללא התייחסות לקיום מחלקות הרגישות – לסיעוד מורכב תומך. בבדיקות שנערכו בחודש יוני התגלו חריגות במספר חיידקי לגיונלה עד 400 חיידקי לגיונלה במים החמים חוזרים ובבניינים.  בכול המקרים טמפרטורת המים החמים הייתה נמוכה מהנדרש.  

1.4.4 בדיקות למתכות בוצעו בתאריך 06.04.17

1.5 מניעת לגיונלה:  פעילות של המוסד בתחום מניעת לגיונלה אינה מספיקה. לא הוצג תיעוד בהתאם לנדרש. 
1.6 הגנת רשת מי שתייה מזרימה חוזרת:
1.6.1 ברחבי המוסד מותקנים כ 35 אבזרים למניעת זרימת מים חוזרת. האביזרים עברו בדיקה תקופתית. דו"חות בתוקף. הדוחות אינם מייצגים את המצב בשטח. במקרים רבים התקנות בנגוד לדרישות ת"י 4426, בחלק מהמקרים בדו"חות יש פרטים על בדיקת מז"חים, למרות שבשטח קיימים חכ"כים.

בקו אספקת מים החדש הותקנו מז"חים בנגוד לדרישות ת"י 4426. לא הוצגו דו"חות מתקין מוסמך של האבזרים. לשסתומי פריקה של חלק ממז"חים מחוברים משפכים. הדבר אינו מאפשר גילוי פריכה של המז"חים. מספר מז"חים פורקים את המים. 
1.6.2 הפרדת מערכות מי השתייה ממערכות שאינן מי שתייה היא חלקית. לא קיימת הגנה הנדרשת בראש מערכת אספקת המים (לא הוצג פטור מחובת התקנת המז"ח) , מטבח וחדר קיטור של המוסד, מרככים שבמטבחוני מחלקות ועוד. לא קיימת הפרדה הנדרשת בין רשת מי שתייה ומערכת כיבוי אש בחדר מכונות. 

דו"חות מתקין \ בודק מז"חים אינו משקפים את הבעיות הנ"ל.
לאחר סיום הבקרה ביוזמת הנהלת המוסד נערכה ישיבה בהשתתפות מתכנן, נציגי לשכת הבריאות , הנהלת המוסד והבקר. הנושא הפרדת מערכות מי שתייה וכיבוי אש נמצא בבדיקה.

במוסד לא בוצעה סקירה מלאה של רשת המים במטרה לאתר את כל נקודות הסיכון.

1.7 הוצגו מסמכי הסמכה של נותני שירות בתחום מים.

2. טיפול בפסולת רגילה, זיהומים ופסולת רפואית מסוכנת: טיפול בנושא ברמה הנדרשת. פרט ל: במטבח אינה קיימת הפרדת פסולת יבשה ורטובה. מרכז סילוק פסולת מסוכנת וזיהומית ללא גג.

ליד המטבח הותקן דחסן אשפה. המשטח ללא תעלה ופתרון ניקוז סדיר.

3. הוצג מסמך על בדיקת חיבור יחידות קירור מזון ומשאבות הגברת לחץ מים קרים וסחרור מים חמים לגנרטור חימום.

4. מערכת סילוק שפכים:

מיקומו של מפריד שומן אינו מאפשר תפקידו התקין. קיימת "בריכת" שומן. בתאי בקרה נדרשת הדברה ללא דיחוי.

5. מערך הזנה - קבלה, טיפול והגשת מזון:
5.1 כללי:
5.1.1 לא הוצג אישור מלשכת הבריאות על שיטת הפעלת המטבח. ביום הבקרה המטבח פעל בשיטת "בשל- הגש", "בשל - צנן" ו"בשל – קרר" ללא אישורים וללא תנאים לכך (קציצות, פודינג ועוד). וזאת בנגוד למפורט לסיכום הבקרה הקודמת: " בשל מצבו התפעולי הגרוע של המטבח צומצמו למינימום האפשרי, הכנה של מזונות רגישים ונמנעים מעיבוד מוצרי מזון מן החי (אין לטחון מוצרי מזון מן החי). נדרש להכין מזון בשיטת "בשל-הגש" בלבד, ולא "בשל-צנן".  
בזמן הבקרה בקירור , בטמפרטורה 6.8 מעל' צ' , היה מזון מוכן לאכילה ללא סימון של תאריך הכנתו, מזון קפוא : 8.710 ק"ג בשר בקר (תאריך הכנתו -  25.10.17 ו03.10.17), 8.000 ק"ג בשר טחון מבושל (תאריך הכנתו – 26.10.17), 6.200 ק"ג קציצות דגים ו2.000 ק"ג של דג מטוגן  (תאריך הכנה 31.10.17), 2.450 ק"ג דברי מאפה שהכינו במטבח הנ"ל. להנהלת המוסד והמטבח הוסבר על השלכות האפשריות של התהליך. 

 יש לציין כי על פי כלי בקרה "אם השיטה אינה תואמת לאישור, (ניקוד ב'),  סעיף 15.4 כולו = 0 נקודות". עד לקבלת האישור על המטבח לפעול בשיטה "בשל – הגש" אם לא אושר אחרת ע"י לשכת הבריאות. 

5.1.2 החל שדרוג של המטבח המרכזי. לא הוצג אישור לשכת הבריאות ותנאים לביצוע העבודות. אבק מעבודות בנייה מכסה ירקות ושטחי המטבח. 

5.1.3 לעובדי המטבח אין ידע ברמה הנדרשת בנושא תברואת מזון. נדרשת הדרכות העובדים בנושא תברואת מזון והפעלה נכונה של ציוד המטבח. 
5.1.4 רמת ניקיון במטבח ומלתחות של המטבח ברמה נמוכה.
5.2  מקור מזון ותוקף "רישיונות עסק" ו"רישיון היצרן", בקרת כניסת מזון למוסד:
רישיונות של ספקי מזון הוצגו חלקית. לא קיימת בקרה של איכות המזון בזמן קבלתו - בדיקת טמפרטורה, מסמכים הנדרשים ועוד. יש לציין כי על פי כלי בקרה "בהיעדר רישיונות מתאימים (סימון  פסילת הכנת מזון), תופסק בדיקת נושא הכנת מזון פרט למחסן מזון  - 0 נקודות לנושא". יחד עם האמור לעייל הוחלט לא לפסול את כול הפרק.

5.3 תהליך הכנת מזון ואחסונו במתקני קירור / חימום:
5.3.1 שטח אחסון מזון ושטח המטבח אינם מספקים ואינם תואמים את היקף הבישול במקום. 

5.3.2 מצבו של המטבח והציוד אינו מאפשר שמירת פס אחסון - ייצור והפרדת מזון גולמי ממזון מוכן (כולל באחסון). לא קיימת הפרדה בין מזון גולמי ומזון שעבר טיפול באחסון ובתהליכים. מצב קשה ביותר באחסון . לקוי ביותר שימוש בביצים טריות, טיפול במוצרי מזון מן החי. טמפרטורה של מזון מרוסק – 11.8, סלטים 14.3. בלנדר בשרי מכינים מקציצות שהכינו מראש ומאחסנים במקרר ללא תאריך הכנתם. 

5.3.3 תהליכי קירור מהיר והפשרת מזון קפוא לקויים. מתקן קירור מהיר אינו מאפשר רישום ואגירת נתונים של התהליך.

5.3.4 חסר ציוד הנדרש. 

5.3.5 לא קיימת בקרה הפנימית על תהליכי טיפול במזון. 
5.3.6  טמפרטורת אחסון מזון בחלק מיחידות קירור אינה תואמת את הדרישות הקיימות. 

5.3.7 הוצגו רק חלק מדגימות מזון , משקלן בחלקו פחות מנדרש.

5.3.9 לניקוי מדורי עבודה נעשה שימוש במטליות רב פעמיות.

5.3.9 במטבח נעשה שימוש בכלי פלסטיק רבים בתהליכים שונים. לא הוגשו מסמכים המפרטים תנאים לשימושם.

5.3.10 מערך הדחת כלי מטבח שופר אבל טרם תוקן. המערך מתבסס על השריית כלי מטבח. יבוש כלים אינו מבטיח תהליך תקין.

5.3.11 ירקות שוטפים ללא חומרי חיטוי. איכות שטיפתם ירודה. 

5.3.12 במטבח של המוסד שוהים חתולים.
5.3.13 לא קיימת בקרה על טמפרטורת מזון לפני שינוע למחלקות.

5.4 שינוע מזון ממטבח למחלקות והגשת מזון למאושפזים:
5.4.1 שינוע מזון חם וקר לארוחות בוקר וצהריים מתבצע בגסטרונומים הנמצאים בטרמופורטרים. חלוקת מזון מתבצעת בחדרי אוכל מטרמופורטרים. טמפרטורות מזון אינן תקינות (פרט לדייסה). ארוחת בוקר סופקה למחלקות בשעה 07:30 בטמפרטורות: רסק עגבניות - 15.9, ביצים מבושלות – 34.1, סלט – 10.5, גבינה - 11.8, יוגורט – 7.6 מ"צ. מזון חם וקר סופק באותו גסטרונום. כול המזון החם שסופק לארוחת צהריים  למחלקה סופק בטמפרטורה נמוכה מנדרש (פרט למרק) : בשר מרוסק – 59.3, קציצות – 59.6, קוסקוס  – 40.7 מעל' צ') . 

5.4.2. במחלקות קיימת בקרה על טמפרטורת מזון שנכנס למחלקה.

5.4.3 טמפרטורה מקררים שהותקנו במחלקות לקויה – 9.6 מעל' צ'.

6. כביסה:
מערך כביסה תקין ומסודר. נדרש פתרון לקליטת תשטיפים בתהליך שטיפת עגלות.

7. מצב תברואי במחלקות:
7.1 מצב תברואי במחלקות תקין. 
7.2 טמפרטורת אוויר במחלקות הייתה תקינה.
8. טיפול לא רפואי בגוף האדם 
לא הוצג סידור כפי שנדרש.

סיכום:

1. על הנהלת המוסד לתקן את הליקויים תוך 3 חודשים. 

2. כדי לפעול נכון יותר בתחום בריאות הסביבה מומלץ לקבל יעוץ מקצועי בתחום מערך מזון או להעסיק מב"ס (מרכז בריאות הסביבה), אשר תפקידו לבדוק קיום ביצוע ההנחיות למוסדות רפואה, בין השאר בנושאים: דרישות למערכות אספקת מים, מניעת מחלת לגיונרים, מערך מזון ועוד.

3. כול שינוי בתשתית ובמערך מזון צריך להיות מאושר ע"י לשכת הבריאות הנפתית רמלה.
9.  תשתיות ותחזוקה : 
חוזקים:

בית החולים עובר שינוי גדול בשנים האחרונות. נבנו מספר רב של מבנים חדשים שבהם שוכנים מחלקות חדשות ומכונים חדשים. נבנו מעגלי תנועה חדשים לשיפור הבטיחות בנהיגה. הוצבו מגוניות ברחבי בית החולים. בניין המנהלה שופץ. הכניסה הראשית לבית החולים שונתה. המטבח נמצא בעיצומו של שיפוץ.

תחומים לשיפור ותיקון:
1. יש לשפץ את המחלקה לסעוד מורכב תומך ולהמשיך לשפץ ולהחליף ציוד.
2. יש להתקין תשתית לחיבור המונשמים במרפסת המחלקה.
3. יש להשליך מוצרי אוכל פגי תוקף.
4. יש לתקן סימני רטיבות במספר מקומות במחלקה סיעוד מורכב (1).
5. יש לתקן סימני רטיבות בתקרה במחלקת שיקום ב (107).
6. יש לעשות תיקוני צבע במספר מקומות במחלקות.
 נספח ג'

תקן מול מצבה-  שמואל הרופא
	מנהלת רפואית
	1 מומחית בגריאטריה ופנימית

	סגן מנהלת רפואית
	1 מומחה בגריאטריה ופנימית

	רופאים ויועצים
	0.75 מומחה בנוירולוגיה + קרדיולוג + זיהומים + כירורג + אורטופד + אורולוג. כל היועצים מגיעים פעמיים בשבוע בבוקר

	אחות ראשית
	1

	סגנית אחות ראשית
	-

	אחות אפידמיולוגית
	1

	מפקחת קלינית
	2

	משרד אחות ראשית
	3.1  אחיות כלליות  

	מנהלת שרות תזונה
	0.33

	מנהלת שירות פיזיותרפיה
	1

	מנהלת שירות ריפוי בעיסוק
	1

	מנהלת שרות עו"ס
	1.13

	מנהלת אדמיניסטרטיבית
	1

	סגן מנהלת אדמיניסטרטיבית
	1

	מזכירות
	4.75

	עובדות משק
	40.5

	עובדי אחזקה
	13 מתוכם 1 מהנדסת

	עובדי מחלקת גינון , חצר ושינוע
	11

	עובדי מטבח מרכזי
	15

	משגיח כשרות
	1

	טכנאי הנשמה
	1 לכל בית החולים

	מחסנאים 
	3

	עובדי מעבדה
	8


תקן מול מצבה- 3 מחלקות לסיעוד מורכב תומך

רישיון ל 108 מיטות, בפועל 97 מטופלים, כולם סיעודיים מורכבים
	
	תקן כ"א נדרש לפי 97 מאושפזים
	תקן כ"א נדרש 
לפי הרישיון
	כח אדם בפועל ברוטו

	 רופא
	8.08 מתוכם 2.66 מומחים בגריאטריה
	9 מתוכם 3 מומחים בגריאטריה 
	6 מתוכם  3 מומחים בגריאטריה  

	אחיות
	45.80 מתוכם 23 מוסמכות
	51  מתוכם 24 מוסמכות
	56.25  מתוכם 19.42 מוסמכות

	כח עזר
	21.56
	24
	26.03

	תזונה
	1.35
	1.5
	1.05

	פיזיותרפיה
	1.35
	1.5
	0.7

	ריפוי בעיסוק 
	1.35
	1.5
	0.83

	תעסוקה
	0.67
	0.75
	1.38

	קלינאית תקשורת
	0.54
	0.6
	0.55

	עו"ס
	1.35
	1.5
	1.65


מחלקות לגריאטריה שיקומית 

רישיון ל72 מיטות, בפועל 71 מאושפזים, כולם שיקומיים
	
	תקן כח אדם נדרש על פי הרישוי
	כח אדם בפועל ברוטו

	 רופא
	7 מתוכם 2 מומחים בגריאטריה , אחד מומחה בשיקום
	6  מתוכם 4 מומחים בגריאטריה

	אחיות
	27 מתוכם 16 מוסמכות
	33.91  מתוכם 21.5 מוסמכות

	כח עזר
	22
	18

	תזונה
	1
	0.90

	פיזיותרפיה
	5
	5.8

	כוח עזר לפיזיותרפיה
	2
	0.75

	ריפוי בעיסוק 
	4
	4

	תעסוקה
	1
	1.00

	קלינאית תקשורת
	1.44
	1.54

	עו"ס
	1.44
	1.97


תקן מול מצבה- 3 מחלקות פנימית/ פנימית גריאטרית 

רישיון ל-100  מיטות, בפועל 88 מאושפזים, מתוכם 65 מאושפזים 

תת אקוטיים 23 מאושפזים שיקומיים 
	
	תקן כ"א נדרש על פי האשפוז בפועל 
	תקן כ"א נדרש על פי הרישיון
	כח אדם בפועל ברוטו

	 רופא
	9.49 מתוכם 0.33 מומחה בשיקום
	11.08
	19 מתוכם  4 מומחים בגריאטריה 2 מומחים בפנימית

	אחיות
	32.98
	37.40 אחיות 
	54.5 מתוכם 31.66 מוסמכות   



	כוחות עזר 
	26.87
	30.47 


	30.2

	תזונה
	1.22
	1.39
	1.16

	פיזיותרפיה
	4.30
	4.16
	5

	כח עזר פיזיותרפיה
	1.54
	1.39
	-

	ריפוי בעיסוק 
	2.63
	2.08
	2.2

	תעסוקה
	1.22
	1.39
	40

	קלינאית תקשורת
	0.48
	-
	-

	עו"ס
	2.28
	2.77
	2.3


תקן מול מצבה – 1 מחלקה להנשמה ממושכת 

רישיון ל12 מיטות, בפועל 12 מאושפזים, כולם מונשמים 
	
	תקן כח אדם נדרש על פי רישיון
	כח אדם בפועל ברוטו

	רופא
	3 מתוכם 1 מומחה בגריאטריה
	1.5  מתוכם 0.5 מומחה בגריאטריה

	אחות
	13
	15.35 מתוכם  13.3 מוסמכות

	כ. עזר
	5
	2.25

	תזונה
	0.25
	0.17 

	פיזיותרפיה
	1.5
	0.25

	ריפוי בעיסוק 
	1.5
	 0.83 מתוכם 0.55 תעסוקה

	קלינאית תקשורת
	1.5
	-

	עו"ס
	1.5
	0.28


תקן מול מצבה מקצועות הבריאות לכל בית החולים

	
	תקן כח אדם נדרש על פי האשפוז בפועל
	תקן כוח אדם נדרש מינימלי ברוטו על פי הרישיון
	כוח אדם בפועל ברוטו

	מעבדה
	3.16
	3.37
	8 

	רנטגן
	3.16
	3.5
	3.5

	רוקח
	2.20
	2.37
	3 + 0.5 כ. עזר

	פסיכולוג
	0.74
	0.48
	0

